ועדת הפנים והגנת הסביבה, כנסת 20, פרוטוקול מספר 600, 2018-04-15 10:30

יואב קיש: באירוע, רק אוטובוסים נכנסים לפה?

ישראל דרעי: אז ככה, בגדול האירוע מחולק לשני חלקים, יש מערך התנועה, שהוא בעצם מהגדרות של המושב החוצה, מערך התנועה מחולק לשלושה מעגלים.

יואב קיש: זה עד הכיכר?

ישראל דרעי: לא, זה המעגל הפנימי הקרוב.

ישראל דרעי: המעגל הרחוק, שזה החניון בצבעון, מי שמגיע מכביש 89 - - -

יואב קיש: אבל עד הכיכר, עד הכניסה ליישוב?

ישראל דרעי: כן.

ישראל דרעי: כרמיאל וחצור.

ישראל דרעי: אלה שלושה חניונים שקולטים את אלה שבאים עם הרכבים הפרטיים על אף האיסור להגיע ברכב פרטי.

ישראל דרעי: אבל מי שבכל אופן מגיע עם הרכב הפרטי, עוצרים אותו בכרמיאל, אם הוא מגיע ב-85, עוצרים אותו בצבעון אם הוא - - -

יואב קיש: ואם הוא תושב היישוב?

ישראל דרעי: תושבי היישוב, היישובים הכלואים, נקרא לזה, יש להם היתר להיכנס על פי תעודת זהות, אין פה עיכובים.

יואב קיש: לא עוצרים אותם.

ישראל דרעי: זה המעגל הראשון, משם משרד התחבורה מעמיד שאטלים שמביאים את האנשים האלה למעגל הפנימי, ממש עד לכניסה למושב מירון.

ישראל דרעי: כולם יודעים שיורדים, עולים באותה תחנה שירדת, אותו צבע של הכרטיס, אותו צבע של התחנה, אותו צבע של המסלול, יש ירוק, יש אדום, יש צהוב, יש כחול, אדם יורד ועולה, מחזירים אותו בחזרה.

ישראל דרעי: זה מעגל של הפרטיות הרחוק.

ישראל דרעי: המעגל הקרוב שזה קיבוץ פרוד בכניסה, ספסופה ועין זיקים.

ישראל דרעי: שם רק אוטובוסים בלבד, שום רכב פרטי לא נכנס.

יואב קיש: מיניבוסים גם?

ישראל דרעי: כן.

ישראל דרעי: אם זה תחבורה ציבורית, קרי נתיבי אקספרס, יעדים מוסדרים, אגד מכל היעדים בארץ, הם מגיעים ישירות למעגל הפנימי, לא עוצרים, לא בפרוד ולא בעין זיתים.

ישראל דרעי: יש להם פה טרמינלים, אחד, שניים, שלושה, יורדים, אנשים הולכים ברגל, יש להם צבע כרטיס שהוא זהה למסלול שלו שמביא אותו עד לציון ומחזיר אותו בחזרה עד לאוטובוס ועד לבית שלו.

ישראל דרעי: אוטובוסים פרטיים, של התאגדויות, ועדי בתי כנסת, ועדי עובדים, מופנים ישירות דרך כביש 90, ישירות לעין זיתים.

ישראל דרעי: שמה זה מחולק לשני חלקים, יש את החניון הפנימי של ההתארגנות של צה"ל כל השנה, אנחנו משתמשים בו לל"ג בעומר, לכל מיני אוטובוסים שהם לא ידועים.

ישראל דרעי: אנחנו לא יודעים היום מי אמור להגיע משדרות, מאופקים, מכל מיני מקומות, אנחנו לא יודעים מי אמור להגיע ומפנים אותו, לא אומרים לו לא.

ישראל דרעי: גם שם, כולם יורדים, יש טרמינלים, הכול מסודר, מתחמי נוחות, סדרנים, משטרה.

יואב קיש: אז איך הם מגיעים משם בסוף?

ישראל דרעי: שאטלים, משרד התחבורה נותן שאטלים

יואב קיש: אתם לא נותנים לאוטובוסים הפרטיים להמשיך עד ה - - -

ישראל דרעי: בשום פנים ואופן, רק תחבורה ציבורית שהיא בקווים מוסדרים.

ישראל דרעי: רובם נכנסים לפה, למעט שלושה יעדים שהם בחלק השני.

ישראל דרעי: עכשיו פה, במעגל הפנימי, אמרנו, רק אוטובוסים של תחבורה ציבורית נכנסים.

ישראל דרעי: הם לא עוברים מאוטובוס לאוטובוס, זה פלוס.

ישראל דרעי: המטרה היא לעודד את הציבור שיגיע אך ורק בתחבורה ציבורית וזה עובד יפה משנה לשנה.

יואב קיש: ברגע שהם יורדים בכיכר, אז ברגל הם כבר - - -

ישראל דרעי: ברגל, זה הליכה מאוד נעימה.

יואב קיש: ולמי שיש כיסא גלגלים, בעלי מוגבלויות?

ישראל דרעי: המרכז למקומות הקדושים, זה כבר, מה שאני זוכר לפחות, 18 שנה, יש גופים ציבורים התנדבותיים כמו 'עזר מציון', 'עזרה למרפא', היום 'עזר מציון' עושה את זה קרוב ל-15 שנה, מפעיל פה מערך אמבולנסים מאוד מאוד גדול, מאוד, כמעט 20 ומשהו אמבולנסים, שהוא מפוזר בכל החניונים.

ישראל דרעי: כמובן הכול מתואם עם משטרת התנועה - - -

יואב קיש: אמבולנסים או רכבים להסעת - - -

ישראל דרעי: אמבולנסים לנכים, לקשישים, למוגבלים, נשים בהיריון.

יואב קיש: זה לא אמבולנס, זה רכב מיוחד ל - - -

ישראל דרעי: כן, רכבים שלהם.

ישראל דרעי: הם מסיעים, יש להם פה תחנה, פה בהר, הם מטופלים, כל נכה, כל קשיש, כל אדם שזקוק לכך, הוא מטופל מהרגע שהוא מגיע לאחד החניונים.

ישראל דרעי: איפה שלא יהיה הוא מטופל.

ישראל דרעי: כמובן בשנים האחרונות הגיעו לזה שהם כבר מתאמים מראש עם הגוף, עם 'עזר מציון', אומרים לו 'תבוא בשעה איקס, תחנה במקום מסוים'.

יואב קיש: וזה מימון של משרד הדתות?

ישראל דרעי: זה גוף התנדבותי שהוא לא מקבל כסף.

ישראל דרעי: זו תרומה למען הציבור, כל השנה הוא גוף התנדבותי, 'עזר מציון', כולנו מכירים.

ישראל דרעי: זו בעיה שמתואמת עם המשטרה, עם מפקדי הגזרות, מפקדי החניונים, הם קובעים להם איפה התחנות יהיו והכול מסודר.

ישראל דרעי: ואז בעצם, מי שכבר הגיע למעגל הפנימי, הוא מחולק לארבעה טרמינלים.

ישראל דרעי: יש טרמינל אדום, טרמינל צהוב, טרמינל כחול וטרמינל ירוק.

ישראל דרעי: כולם נמצאים מהכיכר בכניסה למושב עד לתחנת הדלק.

ישראל דרעי: יש לי את התמונה פה.

ישראל דרעי: פה זה כיכר הכניסה למושב.

ישראל דרעי: פה נכנסתם.

ישראל דרעי: כל זה, מפה עד תחנת הדלק, זה טרמינל אדום שבעצם הוא - - -

מורן יונה: פה זה האיסוף של השאטלים.

ישראל דרעי: זה איסוף של השאטלים מהחניונים הרחוקים.

מורן יונה: זה שאטלים שמשרד התחבורה מעמיד, קווים 7 ו-9 והם קווים בחינם.

מיכה טובול: בהמשך מעגל תנועה, זה נקרא מעגל תנועה, כל הדבר העצום הזה - - -

יואב קיש: איפה ה - - -

ישראל דרעי: אנחנו נמצאים פה למעלה.

מיכה טובול: זה למעלה.

מיכה טובול: למעלה זה הרשב"י, כל הדבר הזה הוא מעגל חד סטרי, בעצם נכנסים ויוצאים.

מיכה טובול: כל הזמן הוא זורם במעגל.

ישראל דרעי: רק אוטובוסים בלבד.

מיכה טובול: רק תחבורה ציבורית.

מיכה טובול: מבחינתנו זו הנקודה הכי קריטית למבצע, אנחנו שומרים עליו שכמה שפחות תנועות כלי רכב - - -

יואב קיש: זאת אומרת אוטובוס נכנס, עושה סיבוב ויוצא.

ישראל דרעי: מוריד ומעלה ויוצא.

מיכה טובול: אוטובוסים מגיעים מצפת, מהחניון עין זיתים, מגיעים לפה.

מיכה טובול: אוטובוסים מגיעים מפארוד, מגיעים למטה, נכנסים, פורקים פה לטרמינלים.

מורן יונה: כולם פורקים פה, בטרמינל 4, הנוסעים יורדים, עולים לקבר וברגע שהם יורדים - - -

יואב קיש: ומי שיורד פה זה מרחק הליכה?

מורן יונה: זה מרחק הליכה די נוח ונעים וכל האזור הזה משולט.

מורן יונה: יש טרמינל צהוב, טרמינל מספר 1, מפה יוצאים האוטובוסים ליעדים הבין עירוניים, לירושלים, לבני ברק ולאשדוד.

מורן יונה: חברת אגד מפעילה את זה.

מורן יונה: מפה יש את הרציפים לכיוון טבריה.

יואב קיש: אוטובוס נכנס לפה, ממשיך, יוצא וחוזר?

מורן יונה: האוטובוס מוריד פה את הנוסעים ואז הוא נכנס, או שהוא מגיע לכאן כדי לאסוף נוסעים, או שהוא מגיע לחניון, למחסנית שלו, להמתין עד שהוא יצטרך לחזור.

ישראל דרעי: חבר הכנסת יואב בן צור.

ישראל דרעי: דרך אגב, אני החלפתי אותו בתפקיד.

ישראל דרעי: הוא לא צריך עדכון, כי הוא יודע את זה בעל פה.

מורן יונה: מפה יש את הרציפים לבית שמש ולטבריה וגם לתחנת הרכבת בכרמיאל ולחניון כרמיאל.

מורן יונה: טרמינל די גדול.

יואב קיש: זה עובד כבר שנים, הדבר הזה?

יואב קיש: או שעשיתם שינויים?

מורן יונה: ב-2015 אנחנו חילקנו את זה לצבעים, כדי שהנוסעים יבינו לאן הם צריכים ללכת.

מורן יונה: בכל זאת אחת לשנה הם נמצאים כאן, אם בכלל, הם לא אמורים לדעת לאן הם צריכים להגיע כדי לחזור הביתה, אנחנו רוצים שברגע שהם יורדים מהקבר הם יהיו מאופסים, מפוקסים - - -

יואב קיש: אלה נתיבי הליכה בעצם.

יואב קיש: הרכבים לא נוסעים פה.

מורן יונה: כן.

מורן יונה: ולאורך הדרך יש דגלים צהובים ותאורה צהובה בלילה, שמכווינים אותך לכיוון הזה.

מורן יונה: או בכחול, לכיוון הזה.

מורן יונה: מפה זה טרמינל 2, זה ליעדים הקרובים יותר, שזה צפת, חצור ו - - -

ישראל דרעי: הרעיון שהיא אמרה, ב-2015, כשהם חילקו, אנחנו נדרשנו להקים מערך הפקת תאורת הכוונת קהל.

ישראל דרעי: גיל טייכמן, כולם מכירים אותו, הוא מפיק המון אירועים ברחבי הארץ, הפרויקט הזה של גיל טייכמן, הכוונת קהל, הוא מתואם עם משרד התחבורה ועם המשטרה.

ישראל דרעי: זה לא שאנחנו החלטנו שפה יהיה כחול ושהוא החליט על דעת עצמו.

ישראל דרעי: הכול משולט במסכי לדים ענקיים, צבע הכרטיס תואם לצבע השטח שנצבע בלילה וביום, התאורה, דגלים סיניים, אתה יכול להסתכל על התמונה ולראות.

ישראל דרעי: אני אומר לך, כאחד שנמצא פה 20 שנה, חבר הכנסת יואב, עד 2015, מה שהיה קורה כאן במעגל הזה, איום ונורא.

ישראל דרעי: עד כדי כך.

ישראל דרעי: הבאנו מערך של גמלאים של משטרת ישראל, שילבנו אותם כדי לכוון את הקהל.

יואב קיש: והצבעים פתרו את הבעיה הזאת?

ישראל דרעי: פשוט מאוד.

ישראל דרעי: היום, עשינו ניסיון, עומדים כל הקצינים פה בקטע הכי קריטי שבן אדם מגיע לצומת ולא יודע ימינה או שמאלה, אף אחד לא שאל אותנו שאלות, 'איך אני מגיע לשדרות?' 'איך אני מגיע לאופקים?', 'איך אני מגיע לבית שמש?

ישראל דרעי: ' הכול כתוב, הכול מתואר, הכול צבוע בצבעים, זה עובד מאוד מאוד מאוד יפה.

ישראל דרעי: השנה נוסף טרמינל נוסף, קוראים לזה טרמינל ירוק, על ציר 89, מתחנת הדלק, כל הציר הזה לכיוון צומת המועצה.

יואב קיש: איפה הוא?

יואב קיש: איפה הטרמינל עצמו?

ישראל דרעי: מפה עד לשער - - -

יואב קיש: על הכביש עוצרים?

ישראל דרעי: לא, נתיבי ישראל הרחיבו את הכביש, הוא הופך להיות שני נתיבים לשוטף ועוד נתיב לאוטובוסים, לטרמינלי ועוד שביל להולכי רגל.

ישראל דרעי: זה מרכז שם, הטרמינל הזה, את כל מי שמגיע מצבעון, הפרטיות, וגם יעדים נוספים שמשרד התחבורה החליט להעביר אותם דרך 89 ומערב ויש להם מסלול, אותו דבר.

יואב קיש: איך באמת כבישי הגישה?

יואב קיש: הם שני מסלולים או מסלול אחד?

יואב קיש: כי אני באתי, אמירים זה עוד דו מסלולי ואחרי זה, יש עוד קטע שצריך לגמור שם, איפה זה עומד?

מיכה טובול: יש לנו מכפר שמאי, הבעיה שלנו, צוואר הבקבוק מכפר שמאי.

יואב קיש: בדיוק, מכפר שמאי, בגלל זה כשראיתי את הבורמה שלך, שאמרתי 'הנה פתחו פה, זה יפתור'.

מיכה טובול: - - - להרחיב שם מסלול, שנוכל להעלות אותם, שלא יפריעו לאוטובוסים.

יואב בן צור: יואב, אם תגיד מתי הבחירות יעשו את זה לפני.

יואב קיש: מה זה מתי?

יואב קיש: סגרנו בספטמבר, לא?

ישראל דרעי: בסך הכול, כל הציבור שמגיע לנקודה הקריטית כאן, אין לנו בעיה לעלות להר, יש לנו ארבע דרכים לעלות לעיר, מכיוון שער י', שער ט' - - -

יואב קיש: אבל יש רכבים שעולים, מי שצריך עזרה עולה עם רכב.

ישראל דרעי: רכב, למעגל הפנימי אף אחד לא נכנס למעט חירום, שזה משטרה, אמבולנסים חס ושלום, 'עזר מציון'.

יואב קיש: אנשים על כיסאות גלגלים וכאלה.

ישראל דרעי: יש לנו 'עזר מציון', הכול בשליטה של מפקד כוח מעגל.

יואב קיש: הבנתי, זאת אומרת כל התנועה נסגרת במעגל ומהמעגל פנימה זה רק אנשי היישוב, 'עזר מציון' לאנשים עם מוגבלויות ומשטרה ורכבי ביטחון.

ישראל דרעי: רק חירום ותושבי היישוב.

יואב קיש: אז העוקף הזה זה בשביל שליישוב - - -

מיכה טובול: העוקף הזה מבחינתנו כמשטרה, במקרי חירום, מאחר שאנחנו יודעים שאנחנו לא נצליח להגיע דרך המעגל הזה, אז בעצם אם יגיעו כוחות הצלה מאזור צומת חנניה, אנחנו נעלה אותם, זה ציר שעוקף פה את כל ההר ומגיע למעלה ונכנס לתוך ה - - -

יואב קיש: ישר.

מיכה טובול: ויש ציר ממשיך שלו פה, הוא מעל היישוב, שבעצם הוא יורד למטה לכיוון כביש 89.

ישראל דרעי: בעצם בורמה ב' מתחבר באיזה שהיא נקודה למה שחבר הכנסת סיידא אמר, הכביש הצפוני, שבעצם אם חס ושלום קורה משהו - - -

יואב קיש: שתהיה גישה מהירה, בלי להיכנס למעגל הזה.

ישראל דרעי: הכול במעטפת.

מיכה טובול: ברשותך, אתה ציינת פה את הנושא של צירי גישה, דיברת על כפר שמאי.

מיכה טובול: מבחינתנו, כמשטרה, אנחנו מעלים את זה כבר מספר שנים, חס וחלילה אם אנחנו נהיה פה באירוע אסון המוני אנחנו בעצם משתמשים בצירים מאוד מאוד צרים, אנחנו יודעים שבמצב לחץ, מספיק שתהיה לנו איזה תאונה עם אוטובוס פה, במצב חירום כל הדרך לכיוון צפת סגורה, הדרך לכיוון נהריה, אם קורה לנו עד צבעון, שהיא מאוד עמוסה, תהיה סגורה.

מיכה טובול: ותמיד חשבנו ודיברנו והעלינו את הצורך הזה, לפתח פה צירים שיהיו עבירים למקרי חירום, במיוחד במיוחד למקרי חירום, כי כשנגיע פה חס וחלילה ליום פקודה ויהיה לנו משהו על אחד הצירים אנחנו פשוט נעמוד.

מיכה טובול: חוץ ממסוקים שנמצא מקומות להנחית לא נוכל להכניס לפה שום רכב, לאזור הזה.

ישראל דרעי: ועם כל זאת אסור לנו לשכוח, יש לנו כאן

ישראל דרעי: פריסה מאוד מאוד רחבה של כל כוחות ההצלה, מד"א, כל גופי ההצלה הקטנים כמו איחוד הצלה וכל מיני ארגונים, כולם ת"פ מד"א, מד"א מרכז את כל נושא ההצלה.

ישראל דרעי: יש לו פריסה מאוד מאוד רחבה וגדולה בהר, שזה עיקר העיקרים, וכמובן בכל החניונים והמעברים.

ישראל דרעי: אותו דבר גם כיבוי אש.

יואב קיש: היו מקרים בשנים האחרונות, בעשור האחרון, או אפילו יותר, של תאונות, או שהתמודדתם עם מצבי חירום?

מיכה טובול: היה אוטובוס שנתקע.

יואב קיש: זה המקסימום.

מיכה טובול: כן, אוטובוס נתקע זה משהו דומה, כי ברגע שאוטובוס נתקע פשוט אי אפשר לעבור.

מיכה טובול: עד שלא מביאים גרר ושיזיזו הכול תקוע.

ישראל דרעי: המענה שהציבור מקבל, הן ממד"א וגורמי ההצלה הנוספים, שהם ת"פ מד"א, אני מדגיש, אין מצב שגוף הצלה יעבוד עצמאי, יהיה אשר יהיה, עם כסף, בלי כסף, בהתנדבות, גדול, קטן, כולם ת"פ מד"א.

ישראל דרעי: למד"א יש תכנית שבעצם מי שמאשר אותה זה מפקד המחוז, המשטרה מאשרת אותה ואותו דבר גם כיבוי אש, כך שבעצם אנחנו מרושתים מכל הכיוונים של גורמי ההצלה למקרה שלא יקרה ולא קרה וגם לא יקרה בעזרת ה', אבל צריכים להיות מוכנים לכול.

ישראל דרעי: פה דיברנו על פחות או יותר מערך התנועה.

ישראל דרעי: בפנים, מהגדרות, מגדר המושב פנימה, זה בעצם טיפול יותר של משטרת המחוז, שהמפקד ביום יום עד לאירוע זה מיכה טובול וכל מה שהולך להיות פה, יש המון פעילויות.

ישראל דרעי: אתה שאלת קודם האם זה לא קשה ללכת ברגל מפה עד להר, לא קשה, ההליכה מאוד מאוד נעימה, יש המון ארגוני חסד שפשוט מתחננים בפניך, 'רק בוא תטעם משהו', אם זה שתייה, אם זה כיבוד, אם זה אוכל, אבל כמובן הכול מסודר.

יואב קיש: מה זה, דוכנים?

ישראל דרעי: לא על הצירים, לא הדוכנים האלה ש - - - זה ארגוני חסד שמתואמים - - -

מיכה טובול: בוא נגיד דבר כזה, אין פה שום דבר מבחינתנו ללא אישור.

ישראל דרעי: הכול עם אישור עסקים כדין וכחוק.

מיכה טובול: הדוכנים האלה זה משהו ללא אישור, זה משהו שאנחנו הולכים לטפל בהם השנה ביד קשה, פשוט לא לאפשר - - -

יואב קיש: איפה הם נמצאים?

ישראל דרעי: כולם נמצאים בצדי צירי ההליכה, המשטרה לא מאשרת על ציר ההליכה, אבל כל גוף שבא ורוצה לחלק, וכל הכבוד לו, עובר תהליך רישוי מהמועצה, ממשטרת ישראל, ממשרד הבריאות כמובן, ראית את הגב' ברכה, היא מלווה אותנו כבר כמה שנים, כל גוף, עד שהוא לא מקבל את כל האישורים שצריכים על פי חוק הוא לא מקבל את אישור ההפעלה.

ישראל דרעי: כך שההליכה היא נעימה, למעט אותם אנשים שקשה להם, אז יש לנו את הארגונים ההתנדבותיים, 'עזר מציון' וכדומה, שהם מעלים אותם, כמובן הכול בתיאום.

ישראל דרעי: כאן בהר, איפה שאנחנו נמצאים פה, הפעילות משתנה לחלוטין, כמובן מתואמת עם התנועה, דהיינו אין מצב שמשטרת התנועה תתזמן לנו אוטובוסים ככל שניתן ואז ההר ייסתם, הכול מתואם אחד עם השני.

יואב קיש: מקצרים כניסות אם יש לחץ.

ישראל דרעי: יפה.

ישראל דרעי: יש לנו חניון במגידו, מול כלא, כשאתה נוסע על 65, אז יש - - -

יואב קיש: זה רחוק.

יואב קיש: כמה זמן זה מפה?

ישראל דרעי: לא, אבל כל אלה שמגיעים מירושלים עוצרים שם, המשטרה, משטרת התנועה, מחליטה - - -

יואב קיש: מתי אפשר להזרים.

ישראל דרעי: יפה.

יואב קיש: כמה זמן נסיעה זה ממגידו לפה?

ישראל דרעי: בערך שעה, שעה ועשר דקות.

ישראל דרעי: אותו דבר יש לנו בחניון ציפורה בבקעה, חונים, שירותים, כיבוד, מנוחה, ואם מתנ"א מחליטים 'תעכב שם חמש דקות', אז מעכבים.

מיכה טובול: זה לא רק שם, אנחנו מדברים גם על המערך הקרוב.

מיכה טובול: במערך הקרוב יש - - -

ישראל דרעי: גם במערך הקרוב ובמערך הרחוק.

מיכה טובול: גם במערך הקרוב הוויסות מאוד קריטי לה - - -

יואב קיש: כשמי שולט על כל זה, החפ"ק?

מיכה טובול: יש חפ"ק למשרד התחבורה ולמשטרת ישראל, אגף התנועה, שהם שולטים על כל הוויסות של התחבורה הזאת, מי נכנס, מתי נכנס, כמה נכנסים.

מיכה טובול: הרעיון הוא שכל הזמן תזרום פה התנועה ולא תיעצר.

מיכה טובול: ברגע שנעצר, אנחנו מכירים את זה מאפקט ה - - - נעצר אחד הכול נעצר ובעצם זה משפיע על כל ההיקף פה מסביב.

ישראל דרעי: לכן, לפני כן שאלת כמה יש לנו אנשים פה בזמן נתון, 80-70, אנחנו גם משתדלים לא לחרוג מהמספרים, שזה בעצם פחות או יותר הקיבולת - - -

יואב קיש: כל זה בתזמון של האירועים, כי אתה לא יכול להגיד לאנשים 'תלכו', אתה לא - - -

ישראל דרעי: יפה, אבל התזמון של האירועים לא נעשה באותו יום, התזמון של האירועים נעשה בתכנון מעמיק, מתואם עם כל הגורמים, משרד התחבורה, רשות, מד"א.

יואב קיש: ומי שמדליק ביום חמישי נגיד לא מרגיש שהוא לא קיבל את ה - - -

ישראל דרעי: לא, לא.

ישראל דרעי: יש כאלה שמעדיפים ככה.

ישראל דרעי: זה כבר מאחורינו, התכנית כבר מאחורינו, הכול גמור, הכול מסודר, הכול מתואם, ברישוי עסקים, תנאי רישוי של משטרה, כיבוי אש, מד"א, כל מי שקשור לעניין.

מיכה טובול: ההדלקות הן החלק היחסי, לא החלק הארי של האירוע פה.

מיכה טובול: מספר המשתתפים בהן, המון, עשרות אלפים, מגיעים להיכנס פה לקבר.

מיכה טובול: לא את כולם מעניין ההדלקות.

מיכה טובול: ההדלקות זה לחסידויות.

יואב קיש: הבנתי.

יואב קיש: זה בעיקר הכניסה לקבר?

יואב קיש: זה צוואר הבקבוק?

ישראל דרעי: אבל גם שם הפקנו המון לקחים משנים קודמות, שניים מהם כבר יושמו כמה שנים וזה עובד בהצלחה.

ישראל דרעי: אחד זה הגשר שהקמנו בכניסה, אני אראה לך אותו, שהוא לטובת ל"ג בעומר.

ישראל דרעי: בעצם אדם שלא מעניין אותו להיכנס לציון, הוא צריך להגיע בכלל לאזור אחר לגמרי, אבל צוואר הבקבוק הוא בכניסה לקבר אז בנינו גשר וגם עוד שני גרמי מדרגות, לתת לאנשים אפשרות לעבור מהחלק התחתון לחלק העליון ללא התקרבות בכלל לאזור הקבר.

ישראל דרעי: דבר שני, גם בתוך הקבר עצמו, בעיקר באולם הנשים, הגברים יודעים להסתדר לבד, אחד דוחף את השני ומשתחלים ומגיעים, אצל נשים ראינו לאחרונה שזה מאוד מאוד קשה, הפניקה אצלן היא ברמות שהמשטרה כבר נכנסה ללחץ - - -

יואב קיש: למה?

יואב קיש: הצפיפות?

ישראל דרעי: הצפיפות.

ישראל דרעי: אז בנינו שרוול מוביל קהל.

ישראל דרעי: לקחו חברה מיוחדת שבנתה על פי תכנית של מהנדס - - -

יואב קיש: זה חדש?

ישראל דרעי: חדש משנה שעברה והשנה הולך לעבור שיפור, הוא יוביל את הקהל בצורה מאוד מאוד בטיחותית, לכל אחד יש את האפשרות להתפלל.

יואב קיש: שלא יהיה לחץ שם.

ישראל דרעי: שלא יהיה לחץ.

ישראל דרעי: התוצאה הייתה בשנה שעברה, כמעט אפס קריאות לגורמי ההצלה מתוך אולם הנשים.

ישראל דרעי: הגענו כמעט לאפס קריאות.

יואב קיש: כשמה היה לפני שנה?

ישראל דרעי: אוהה, אוהה, כל שנייה היית שומע ברמקול, 'הצלה בנשים', 'גורמי ההצלה לנשים, דחוף דחוף'.

ישראל דרעי: בשנה שעברה זה ירד משמעותית והשנה אנחנו מקווים להגיע לאפס קריאות.

יואב קיש: כי ויסתתם את הכניסות של ה - - -

ישראל דרעי: כן, הכול מווסת.

ישראל דרעי: עוד מכאן, איפה שהטרקטור עומד, אנחנו מתחילים לווסת את הנשים בצורה מסודרת.

יואב קיש: אז מקסימום עומדים בתור עד שמתפנה.

ישראל דרעי: לא קרה כלום.

מיכה טובול: נשים אוהבות להיכנס, לקרוא את כל התהלים.

מיכה טובול: מבחינתנו ביום כזה אין לנו יכולת לאפשר לכל אחת שנכנסת להיות בפנים כמה זמן שהיא רוצה, אז אנחנו מתעלים אותן בתוך הקבר, מתעלים אותן בצורה כזו שמי שעומד ולא זז הוא עושה לחץ מאחורה.

מיכה טובול: אז כל הזמן יש את הדחיפה הזאת מקדימה, אין ברירה, להתקדם ולצאת.

יואב קיש: מה שנקרא הלחץ הציבורי בעצמו עובד.

מיכה טובול: בדיוק, נו נו נו, מי שעומד ולא מתקדם יגרום לזה שלפניו לדחוף אותו.

מיכה טובול: יש פה עוד שני דברים שחשוב לנו שתדע, אחד זה הנושא של הרחבת שטחי התקהלות, והשנה נעשית פה עבודה מאוד מאוד רצינית, להרחיב לפחות שני מתחמי הדלקה של גנדי ותולדות אהרן, על חשבון מתחמים שמשפחות יושבות פה המון שנים.

מיכה טובול: זה דבר אחד.

ישראל דרעי: זה שמות לזיהוי, זה לא השמות של בעלויות, זה רק שמות פנימיים שלנו שנוכל לזהות את המתחמים.

מיכה טובול: כן, הוא יודע, אמרתי לו.

יואב קיש: שלא תהיה פה חס וחלילה אמירת בעלות.

מיכה טובול: ודבר שני שאנחנו כמשטרה היינו שמחים שיפתחו אותו כמה שניתן וכמה שיותר, נושא של דרכי וצירי מילוט מההר למטה.

מיכה טובול: אנחנו תמיד חושבים שאין מספיק.

מיכה טובול: המשטרה חושבת על הנקודה הכי בעייתית שתקרה - - -

יואב קיש: בדיקות ביטחוניות עושים פה?

מיכה טובול: בדיקות ביטחוניות אנחנו עושים בחניונים, כל מי שעולה לאוטובוסים, כל מי שמגיע לפה בתחבורה ציבורית נבדק - - -

יואב קיש: במגנומטר?

מיכה טובול: גם.

מיכה טובול: יש חבלנים, יש מאבטחים.

יואב קיש: לא, השאלה, בסוף יש פה אירוע עם - - -

מיכה טובול: זה סלקטיבי.

יואב קיש: אז אני אומר, זה לא משהו שאתם חוששים ממנו?

מיכה טובול: אנחנו עושים את זה סלקטיבית.

מיכה טובול: אתה יודע מה?

מיכה טובול: אומרים לנו החבר'ה החרדים שאם יעלה מפגע באוטובוס מהר מאוד 80% יידעו שהוא לא קשור לקהילה והם יצביעו עליו, יגידו בדיוק מי זה בן אדם חשוד.

יואב בן צור: הוא יכול להתחפש.

מיכה טובול: אבל הם יודעים לזהות שהוא לא קשור לקהילה.

מיכה טובול: בנוסף לבקרות שאנחנו עושים בחניונים, כל הכניסות למושב מבוקרות, עומדים שוטרים, עומדים מאבטחים ומה שנקרא עושים בדיקה סלקטיבית בעין ואנחנו עם תצפיות ו - - -

יואב קיש: יש מעגלים, זה לא כניסה - - -

מיכה טובול: בדיוק.

ישראל דרעי: יש מערך בדיקות של המשטרה.

מיכה טובול: זה בלתי אפשרי.

מיכה טובול: זה לא קניון שאתה אומר שכל אחד אני מעביר אותו במגנומטר.

ישראל דרעי: נקודה חשובה שמיכה הזכיר אותה, הרחבת שטחי התקהלות.

ישראל דרעי: השנה זה קיבל משמעות מאוד מאוד גדולה.

ישראל דרעי: מי שמכיר את האתר מלפני שנתיים הוא יתפלא לראות את האתר, איך הוא השתנה בשנתיים האחרונות.

ישראל דרעי: המשרד לשירותי דת נתן לנו תקציב באמת מכובד לטובת העניין.

ישראל דרעי: לא כולם מגיעים להדלקות וגם לא כולם מגיעים להיכנס לציון ורוצים מקום לשבת, אבל ההדלקות עמוסות והן ברצף, המטרה הייתה להרחיב את שטחי ההתקהלות, שיהיה מקום לאנשים לעמוד.

ישראל דרעי: בא בן אדם עם המשפחה שלו, רוצה לאכול סנדוויץ', צריך לתת לו מקום.

ישראל דרעי: אנחנו עכשיו נראה.

ישראל דרעי: בואו נתחיל את לב לבו של האירוע, את סדר העדיפויות.

ישראל דרעי: המערך המשטרתי מתחיל ביום רביעי השנה, בבוקר, 07:00 בבוקר בעצם מתחיל האירוע.

ישראל דרעי: הקהל הגדול מתחיל להגיע משעה שלוש-ארבע אחרי הצהריים כשכולם רוצים להגיע להדלקה הראשונה, המסורתית, העוצמתית, היא בעצם פותחת את חגיגות ל"ג בעומר, שזה ההדלקה של בויאן.

ישראל דרעי: בואו נצא, נתקדם.

ישראל דרעי: ה - - - האלה נבנו בשביל לצבור קהל על שטח תא קטן, כמות כפולה ומכופלת.

ישראל דרעי: לא רק זה, עשינו לאחרונה הפקת לקחים של משטרת ישראל, היא דרשה מאיתנו להציב מסכי לד ענקיים שמשדרים את כל ההדלקה, בכל המעטפת, מאחורה, מהכיוון הזה, מהכיוון למטה.

יואב קיש: יש עוד מסכים?

ישראל דרעי: יש המון, יש עוד חמישה-שישה מסכים.

ישראל דרעי: העמודים האלה זה להצללה ולכל מיני אלמנטים בטיחותיים.

ישראל דרעי: הכול מתוקתק על פי שניות, אין פה גלישה מלוח הזמנים, אלה גומרים את ההדלקה, יש להם את הדרכים שלהם איפה לרדת, הם מקבלים את ההנחיות הברורות מהמשטרה מאיפה לרדת.

יואב קיש: זה מקומות מסומנים?

מיכה טובול: לא, מי שמגיע ראשון תופס.

ישראל דרעי: אבל אל תשכח שהחסידויות מאורגנות יפה מאוד, הם חייבים להיות מאורגנים היטב - - -

קריאה: זמני ההדלקה הם לא ביחד?

ישראל דרעי: לא, אף פעם זה לא חופף, אחת מתחילה - - -

יואב קיש: כמה זה 1,500 איש פה?

ישראל דרעי: יותר.

מיכה טובול: יש פה אלמנטים וחוקים של רישוי, אין דברים כאלה, לא תראה בשום מקום, ולמה?

מיכה טובול: החסידים, כשהם חוגגים במירון, הם קופצים.

מיכה טובול: זה לא טריבונה רגילה שאנשים באים, הם קופצים ולא פעם ולא פעמיים אנחנו סיימנו פה עם טריבונה שהיא כולה מכופפת וטריבונת נשים שקרסה פעם בגלל הלחץ, ומאז, כשהחלטנו לעשות פה טריבונות גבוהות, עשו פה מקדם בטיחות של פי ארבעה מהחוזק המותר כי הקפיצות פה, אתה רואה גושים שלמים עולים באוויר ונופלים והלחץ על הטריבונות עמוס, לכן ביקשנו טריבונות מאוד מאוד חזקות.

ישראל דרעי: צריך לציין את ההתייחסות של המדינה בקטע הזה.

ישראל דרעי: באמת.

יואב בן צור: מבחינת הרישוי?

ישראל דרעי: לא, מדינת ישראל השקיעה פה סכום עתק.

מיכה טובול: הבנה של הצורך.

מיכה טובול: ההבנה שצריכים את זה.

ישראל דרעי: מדובר כאן ב-14 מיליון שקל שהושקעו בתשתיות האלה שנותנות מענה בטיחותי ממדרגה ראשונה.

ישראל דרעי: עד אז, אומר לך את האמת - - -

יואב קיש: היה מסוכן?

ישראל דרעי: מה זה מסוכן?

ישראל דרעי: אני הייתי עובר ייסורים מול המשטרה ודפיקות הלב שהיינו עוברים.

מיכה טובול: אני זוכר את עצמי עומד שם אומר להם 'אם אתם לא תפסיקו לקפוץ אנחנו מפסיקים את האירוע'.

מיכה טובול: אתה רואה את כל הדבר הזה - - -

ישראל דרעי: היינו עוברים פרפורי לב לאורך כל האירוע.

יואב קיש: זה חזק.

מיכה טובול: חזק מאוד.

ישראל דרעי: היום שיקפצו, גם טנקים יכולים לעבור על זה.

ישראל דרעי: באמת, זה בטיחותי.

ישראל דרעי: זה חזק מאוד.

ישראל דרעי: קפצו על זה והכול.

ישראל דרעי: כל זה שטח הדלקה של בויאן, בהמשך זה גנדי, שטח שהוכרז על שמו של רחבעם זאבי, שודרג כמה וכמה פעמים והורחב ועכשיו, בשנה האחרונה, מראה מאוד יפה.

ישראל דרעי: בתוך האולם של הנשים אנחנו נעשה סיבוב.

ישראל דרעי: באירוע פה מלא אנשים, מלא קהל, קהל שרואה את ההדלקות.

יואב קיש: זה חדש.

ישראל דרעי: זה חדש, אנחנו באמצע העבודה.

ישראל דרעי: בעוד יום-יומיים אנחנו יוצאים מהשטח, משלימים את העבודות, תשתיות חשמל, ביוב, טלוויזיה במעגל סגור.

ישראל דרעי: כמו שראית, הכול כאן מרושת על המילימטר, אין מצב שבן אדם ירים ברזל ולא נראה אותו או מקרה שיקרה - - - אבל עוד נקודה חשובה ששכחנו להדגיש, דרכי מילוט.

ישראל דרעי: החניון שעלית וראית שכאילו זו עוד דרך, משם יש לנו שביל רגלי למקרה חירום, שמתחבר ל - - - פה למטה, שבמקרה, חס ושלום, צריכים למלט אנשים בזמן אירוע, מורידים אותם רגלית.

יואב קיש: טוב, זה לא איזה ציר - - -

ישראל דרעי: לא, הוא משודרג, השקענו בו לא מעט כסף.

מיכה טובול: מבחינתנו, יש פה בעיה מאוד קשה, כל חפירה יש פה ליווי של אתרא קדישא - - -

יואב קיש: כל זה חדש?

ישראל דרעי: הכול חדש, הריבוד, עמודי התאורה, טלוויזיות.

יואב קיש: ומה הכוונה לעשות פה?

ישראל דרעי: המטרה היא בשטח הזה - - -

יואב קיש: שטח התכנסות, מה שאמרת.

יואב קיש: אם יש עומס או משהו - - -

ישראל דרעי: יש פה הדלקה מאוד מאוד גדולה בסוף האירוע, ביום חמישי בשבע בערב.

ישראל דרעי: השטח הזה הוא קטן, מאוד מסוכן, אז אנחנו נותנים בשטחים מסביב, שהקהל יעמוד פה ויראה את ההדלקה.

ישראל דרעי: אז ממילא הם כבר לא רואים צורך להצטופף, כי עברנו המון פרפורי לב בהדלקות האלה.

ישראל דרעי: אותו הדבר השטח פה למעלה, השטח הזה הוא כ-100 מטרים עד הסוף, אנחנו נמצאים ממש בשלבי סיום, עם מערכי ביוב מסודרות, תקניות, הכול מתוכנן, אין פה משהו חאפ לאפ.

ישראל דרעי: גם ריבוד, לא נספיק בימים האלה, אבל מיד אחרי ל"ג בעומר.

יואב קיש: צל יספיקו לעשות פה?

ישראל דרעי: הצללות בל"ג בעומר רק בשני מתחמים אנחנו עושים, בשטח של גנדי ובמשטח של בויאן, כי שם למחרת השימוש בבוקר, לחלאקה ולטישים, אז יש צורך.

ישראל דרעי: אבל ככה - - -

יואב קיש: זה בערב, אתה אומר.

ישראל דרעי: יש לנו בעיה עם כיבוי אש, כי יש הדלקות, ההצללה מעל זה תישרף, אבל זה מתוכנן שבזמן החלאקה, כשצריך את ההצללות אין הדלקות.

קריאה: אבל לא פחות חשוב, במשך השנה המקום הזה משמש לחניות - - -

ישראל דרעי: וקמפינג.

קריאה: יש המון תת אירועים של 20,000, 30,000, 40,000 במשך השנה והפתרון הזה של חניות נמצא ונותן פה - - -

ישראל דרעי: לא רק זה, ביום יום, תבוא חודש אחרי ל"ג בעומר, כמעט עד חנוכה, אתה רואה עמך ישראל באים בהמוניהם, עושים סעודות, עושים על האש, צריך לתת להם פתרון.

ישראל דרעי: שירותים, משטחים, חניות, תשתיות, הכול.

מיכה טובול: בוא נעדכן שמבחינת סדר גודל המקום השני המתויר בארץ אחרי הכותל המערבי, מעל מיליון איש מגיעים לפה בשנה.

ישראל דרעי: רק בל"ג בעומר מגיעים כמעט - - -

מיכה טובול: נראה לו את המשטח של תולדות אהרן?

ישראל דרעי: כן.

ישראל דרעי: נרד, ניכנס לציון.

ישראל דרעי: זה ארבעה מדרגים, זה המדרג הגבוה, שם יש לנו בעיה עם התב"ע שנמצאת עדיין בהפקדה, כל עוד לא תיגמר התב"ע קיבלנו היתר שחורג מהתב"ע.

ישראל דרעי: זה המשטח השני והמשטח השלישי ויש עוד אחד למטה, במערת הלל.

ישראל דרעי: בכולם מתקיימות הדלקות ואירועים, אבל הסדר המופתי שזה מתנהל פשוט מהמם.

ישראל דרעי: אני אומר לך, זה משהו מאוד מאוד יפה, כי עד לפני 20 שנה זה היה, כל אחד איש כאוות נפשו עשה.

ישראל דרעי: באה ממשלת ישראל - - -

יואב קיש: בכאלה כמויות זה לא יכול להיות.

ישראל דרעי: כן, חייב להיות סדר.

יואב קיש: זו הכניסה הראשית לקבר?

ישראל דרעי: לא, זו הכניסה האחורית, הכניסה הראשית שם.

ישראל דרעי: אנחנו נצא מהכניסה הראשית.

ישראל דרעי: עכשיו שים לב, זו ההדלקה פה מאוד גדולה של תולדות אהרן.

יואב קיש: פה מדליקים?

ישראל דרעי: פה, על הבמה הזאת והיא מושכת קהל בכמויות, לפחות 20,000 איש בו זמנית.

ישראל דרעי: לכן הרחבנו את השטחים בשביל לתת מענה בטיחותי ממדרגה ראשונה, שאנשים לא יצטופפו ואנשים לא ייכנסו לסכנת חיים.

ישראל דרעי: הייתי רוצה לראות לך את החלק התחתון.

ישראל דרעי: בשטח הזה מתקיימות - - - יש הדלקות, הכול בבנייה, הכול בהסדרה, יש לנו עוד זמן, אנחנו מלווים במשרד ענק של מהנדסי בטיחות ויועצי בטיחות ומפקחי על ומפקח על-על.

ישראל דרעי: אמרתי לך, שביל החירום מתחיל מאחורי הטריבונה הזאת, הוא יורד עד ל - - - שביל הליכה רגלי, תקני.

ישראל דרעי: זו הדרך שראית, דרך בורמה ב'.

יואב בן צור: היא באה מכפר חנניה.

ישראל דרעי: כן, אתה נכנס לנחל מירון ושם אתה נותן - - -

יואב בן צור: זה חד סטרי?

ישראל דרעי: חד סטרי.

יואב בן צור: רק כניסה, לא יציאה?

ישראל דרעי: רק כניסה.

יואב בן צור: יציאה מדרך בורמה 2.

ישראל דרעי: במקרה חירום תבוא המשטרה והם מכוונים הלוך-חזור.

ישראל דרעי: - - - 20 שנה עובדים ביחד, הוא בא לקראתנו השנה, גם גולדשטיין התערב, התערבו לטובת ה - - - ראו שהעסק הזה הוא בטיחותי ובאו לקראתנו, אישרו לנו את הדרישות שבעצם המשטרה דרשה מאיתנו, זה לא שאנחנו מחליטים מה לעשות, אנחנו עובדים ת"פ משטרה.

יואב בן צור: כל הצריפים האלה, מול הרשב"י, כל זה ברישיון?

ישראל דרעי: כן, זה מול הרשות.

ישראל דרעי: (בהמשך הסיור)

יואב קיש: מה הייתה הבעיה?

ישראל דרעי: הבעיה היא פשוטה, כל הנשים מגיעות מפה - - - מצטופפות פה - - -

יואב קיש: ופה מפוצץ.

ישראל דרעי: מה זה מפוצץ?

ישראל דרעי: זה גם מסוכן, יש לך פתח יציאה אחד.

יואב קיש: אז מה עשו?

ישראל דרעי: עשינו מסלול שמתחיל בעצם מפה, מסלול שמתחיל מאיפה שכיבוי האש.

יואב קיש: מה זה מסלול?

יואב קיש: כמו שהיה לנו כשעלינו לפה?

ישראל דרעי: מוביל קהל, כמו שיש בכניסה למגרש כדורגל, לבית קולנוע, מובילי קהל.

ישראל דרעי: מי שרוצה להיכנס לציון נכנסת למובילי קהל, מי שלא נכנס, יש לה מקום רחב, היא עולה לפה, מסתובבת.

יואב קיש: הבנתי, היא לא יכולה להיכנס.

ישראל דרעי: פה הכול מגודר עם מובילי קהל.

ישראל דרעי: עד כאן הכול מגודר.

יואב קיש: - - - עומדת פה, מחכה שייצאו החוצה.

ישראל דרעי: כאן מתחילים ארבעה מסלולים, שארבע נשים יכולות ללכת פה.

יואב קיש: זו גם היציאה?

ישראל דרעי: לא, היציאה משם.

מיכה טובול: אנחנו מובילים אותן, שתיים-שלוש, נכנסים - - -

ישראל דרעי: פה השארנו קטע ריק נשים בהיריון - - -אם יש עגלות לתינוקות, הן לא יכולות להיכנס למסלול.

ישראל דרעי: אם היא רוצה לעבור ליד הקבר, לא תיגע בו, לא תקרא פרק תהלים, לא עשית בזה כלום.

ישראל דרעי: אז כאן אתה נותן אפשרות לעבור - - - פה זה היציאה.

ישראל דרעי: המסלול מוביל אותן, היא לא יכולה לחזור רוורס, היא לא יכולה להתעכב.

דוד קריספיל: איחוד הצלה.

ישראל דרעי: בשנים שעברו הם עבדו קשה מאוד, עכשיו מתחיל להיות להם משעמם, אז אמרתי אולי אני אעביר אותם למקום אחר.

דוד קריספיל: וגם לכאן הבאנו צוותים של נשים - - -

ישראל דרעי: אני אומר לך, התחיל להיות להם משעמם.

ישראל דרעי: יש שלוש דרכים של הקהל לפה, יש ציר העלייה, הציר התחתון ויש עוד כביש למטה, לא ראינו אותו.

ישראל דרעי: אלה שבאים מלמטה, יש כאלה שלא רוצים להיכנס לציון, הם עולים על ה - - -

יואב קיש: אז הם עושים פה את הסיבוב.

מיכה טובול: פה יש פקק עצום.

ישראל דרעי: עד כדי כך, בשנת 2003 - - -

יואב קיש: מפה זה הכניסה ופה זה היציאה.

מיכה טובול: המעברים פה מאוד צרים.

ישראל דרעי: בשנת 2004 עמד כאן מתחת לעץ יהודי, קיבל התקף לב, לא יכולנו להוריד את האמבולנסים ועד שהצלחנו להגיע אליו, 'עזר מציון' לקחו אותו לבית חולים זיו.

ישראל דרעי: מאז בתת מודע החדרנו לעצמנו שחייבים ליצור מצב לארגן את הקהל, למנוע את הצפיפות.

ישראל דרעי: מעבר לגשר יש עוד שני גרמי מדרגות ויש את השביל, אנחנו משתדלים במידת האפשר לפזר עומסי קהל.

יואב קיש: הבנתי.

יואב קיש: נמשיך במועצה.

ישראל דרעי: יש פה את ציר העלייה, הושקע הרבה מאוד - - - זה פרויקט בייבי שלו, הייתי מציע שהוא יציג אותו.

יואב קיש: במועצה, ציר העלייה.

יואב קיש: (בישיבה)

יואב קיש: צהריים טובים לכולם, אני פותח את הישיבה.

יואב קיש: אני רוצה להודות למועצת מרום הגליל בראשות יושב ראש המועצה, עמית סופר, תודה רבה על האירוח.

יואב קיש: אני יודע שזה כבר מנהג קבוע של ועדת הפנים לבוא להתארח פה לקראת האירוע בל"ג בעומר, ובאמת תודה על כל העזרה ושיתוף הפעולה בעניין הזה.

יואב קיש: גם כמובן לחברי הכנסת יואב בן צור ודני סיידא שהצטרפו והם כמובן מלווים ומכירים את האירוע הזה משנים רבות, כל אחד מהניסיון האישי שלו והם כמובן יתרמו רבות לכל הדיון הזה.

יואב קיש: אני כן רוצה לעשות סבב קצר.

יואב קיש: לפני זה כמובן יש איתנו את עורך דין עודד פלוס, המנכ"ל של המשרד לשירותי דת, שכמובן נשמע אותך בין ראשוני הדוברים, ותודה רבה לישראל דרעי, הממונה על המקומות הקדושים בצפון שעשה סיור מאוד מעניין, שהתארך מעל המצופה, אבל באמת כלל סיור מעמיק בכל השטח וזה היה מאוד חשוב.

יואב קיש: אז אני מבקש, לפני שנתחיל, סבב שמות ותפקידים.

יואב קיש: הרב הלפרין, תתחיל אתה ונמשיך.

יואב קיש: (סבב נוכחות).

יואב קיש: אז אנחנו באמת עשינו את הסיור ואני יכול להגיד שאני לראשונה נחשף בצורה כזו לכל האירוע.

יואב קיש: אני כמובן הכרתי אותו, אבל לא בצורה מעמיקה, אין ספק שזה אתגר מאוד משמעותי ואני שמחתי לשמוע על שינויים ושיפורים שקרו בעקבות המלצות בעקבות השנים הקודמות ואני חושב שאנחנו באיזה שהוא גרף שיפור מתמשך שצריך לשמר על הדבר הזה כי בסוף כמויות האנשים שמגיעות רק הולכות וגדלות.

יואב קיש: ראינו עכשיו בדיוק ביציאה מהיישוב מירון את הנושא של ההרחבה החדשה והשער האחורי ליישוב שדרכו נכנסים במכוניות, שזה גם משהו חדש שצריך לבדוק שהוא בעצם חי ביחד עם כל התנועה שנמצאת פה ולא מייצר איזה שהיא בעיה בכניסה ליישוב עצמו, דברים מהסגנון הזה.

יואב קיש: אני גם עברתי על הפרוטוקולים של הישיבות הקודמות ובאמת ראיתי את הדברים שהיו שם.

יואב קיש: אחד הדברים, אני חושב שצריך להבדיל בין דברים ארוכי טווח לקצרי טווח, יש נושא של כל כביש הגישה עצמו שצריך להיות דו מסלולי, שזה מהלך שכנראה עוד ייקח זמן, אבל חשוב לקדם אותו, לראות איפה הוא עומד.

יואב קיש: יש נושא שהוא יותר ספציפי לעכשיו, כמו שאמרנו על ההרחבה החדשה, אבל אני שמח לשמוע התייחסות.

יואב קיש: דרך אגב, משרד המשפטים פה, אולי תעדכנו גם איפה הסטטוס המשפטי, בסופו של דבר אחת הבעיות הייתה של האמירה הלא ברורה מי הבעלים על כל השטח, ועדת ה-5 וכיוצא בזה, אז אני אשמח לשמוע גם אם יש התפתחויות בעניין הזה.

יואב קיש: אבל מבחינת סדר הדוברים, אז קודם כל אני אתן, ברשות חברי הכנסת, לראש המועצה המארח להגיד מספר מילים ואחרי זה חברי הכנסת והמנכ"ל, נשמע אתכם.

יואב קיש: אז בבקשה, עמית סופר.

עמית סופר: תודה רבה, אדוני היושב ראש, כל חברי הוועדה המכובדים.

עמית סופר: כמו שציינת, המקום של הרשב"י זה המקום המתויר מספר שתיים בארץ אחרי הכותל המערבי, כשני מיליון מבקרים בשנה וצריך לעשות את ההפרדה בין ההילולה, שזה אירוע חד פעמי, לשגרה, שזה 127 ימים בשנה הגעה של כמות מבקרים שהולכת וגדלה מפעם לפעם.

עמית סופר: ככל שההילולה מצליחה יותר אז כמות המבקרים בשנה לאחר מכן גדלה יותר כי אנשים מרגישים שזה כן מאפשר להם.

עמית סופר: נכון שמפיקים לקחים, נכון שיש אתגרים, אבל כל שנה היא שונה מקודמתה.

עמית סופר: השנה הזאת, בניגוד לשנה קודמת, האירוע יהיה ביום חול, בשנה הקודמת זה היה במוצאי שבת, אני מאמין שתהיה לזה משמעות אחרת, קודם כל מבחינת כמות המבקרים - - -

יואב קיש: זה קצת יותר קל או יותר קשה?

עמית סופר: אני מניח שזה יותר קל, אבל צריך לקחת בחשבון שהכמות תגדל בוודאות, קודם כל בגלל סוגיית רכבת ישראל שמצטרפת לעניין והעובדה שאנשים יודעים שיותר קל להגיע וזה מאפשר יותר את ההגעה.

עמית סופר: בהזדמנות זאת אני גם רוצה להודות למשרד נגב וגליל ומשרד הדתות על ההשקעה המסיבית שנעשית בציר העלייה, השקעה של למעלה מכמעט 10 מיליון ₪.

עמית סופר: חבר הכנסת דני סיידא, עוד לפני היותו חבר כנסת, ליווה את הפרויקט הזה.

יואב קיש: מתי הוא אמור להסתיים?

עמית סופר: ההערכה היא שמספר חודשים לאחר ההילולה אנחנו נוכל לסיים אותו.

יואב קיש: בהילולה אבל יהיה מעבר - - -

עמית סופר: בהילולה יתאפשר מעבר, הציר פתוח, אני מאמין שעד אז נגמור את כל החסמים שיידרשו, אבל כל הדברים הנוספים, כמו פרגולות וצמחייה וכל זה, אנחנו מעדיפים להשלים את זה לאחר האירוע.

עמית סופר: במסגרת הציר הזה נעשתה שם עבודה מאוד משמעותית במערכת הביוב, הורחבו הצינורות על כל המשתמע, אממה?

עמית סופר: צריך להבין שבסוף בסוף הביוב מתנקז בסוף לתחנת שאיבה שאם בסופו של דבר עשינו את כל מערכת הביוב, אבל לא נטפל בתחנת השאיבה אז לא הועילו חכמים בתקנתם בסוגיה הזאת.

קריאה: עוד בדרך.

עמית סופר: חוץ מהדרך, יש גם ציר נוסף, מרדכי, שאתה תתייחס בדברים שלך לגבי הסוגיה של הציר עצמו, שצריך להרחיב שם, אבל אחת הבעיות המרכזיות שאני חושב שאנחנו צריכים להשלים, אם לא נספיק לעשות את זה לפני ל"ג בעומר אז נעשה את זה לאחר ל"ג בעומר, אבל חייבים לתת מענה שם.

עמית סופר: ישראל ציין במפגש שנעשה גם עם השר דרעי, את כמות הביוביות שנערכים.

עמית סופר: אנחנו רוצים להגיע למצב שלא נזדקק להכניס ביוביות להילולה, שבסופו של דבר תשתית הביוב תיתן מענה לכמות המבקרים שפוקדת את הציון ביום ההילולה.

עמית סופר: זה כמובן מבחינת מערכת הביוב.

עמית סופר: מעבר לזה, אני תמיד אומר לפני ההילולה, בסוף בסוף במרום הגליל יש תושבים ונכון שחלקם גם נהנים מהתיירות שפוקדת את כל ענף הצימרים, אבל יש פה תושבים שצריכים לקיים את שגרת חייהם ואני פונה פה למשטרה, והעלינו את זה במפגש שלנו עם השר, צריך לעשות את המקסימום כדי לראות איך להיות יותר שירותיים בגישה לתושבים, כי בסוף אנשים רוצים להגיע מהעבודה הביתה.

עמית סופר: השנה, לפחות ממה שהבנתי מכם, ההנחיה היא שכל מעגל התנועה, בניגוד לשנה קודמת, יהיה סגור הרמטית, גם ליישובים בסביבה.

עמית סופר: כמו שציינתי, צריכה לצאת הודעה מאוד מסודרת לתושבים על מנת שיבינו את העניין.

יואב קיש: אז איך תושבי מירון מסתדרים אם זה רק יציאה דרך השער האחורי?

מיכה טובול: דרך השער הירוק אנחנו מכניסים ומוציאים משער אחר, כדי להפחית עומסים.

יואב קיש: זאת אומרת רק כניסה משם והיציאה מאיפה?

מיכה טובול: מהשער הצפוני של היישוב, יותר לכיוון המועצה.

מיכה טובול: 300 מטר קדימה יש שער, שמשם נוציא את האנשים.

יואב קיש: ואז בעצם אין בעיה, אין גישה למעגל, זאת אומרת זה לא מתקרב.

מיכה טובול: מי שצריך להיכנס, תושבים יודעים שיש להם - - -

יואב קיש: טוב, ליישוב אחר יכולה להיות בעיה עם זה?

עמית סופר: הם יצטרכו לעשות עיקוף, תושבי בר יוחאי וכאלה יצטרכו לרדת עד למטה ולהגיע דרך דלתון, מסביב, סיבוב מאוד גדול.

עמית סופר: אנחנו מדברים פה על יומיים.

עמית סופר: סיכמנו גם עם מפקד המחוז שהחסימה, מיכה, תחל בשעה 9:00 כי אנחנו הולכים לקיים יום לימודים ביום רביעי, קודם להילולה.

עמית סופר: כל חסימה מייצרת פקקים מבחינת התנועה של בית הספר, אז לפחות את היציאה, את החסימה להתחיל ב-9:00 ולא ב-8:00 בבוקר, כפי שצוין.

עמית סופר: דבר נוסף, נמצאים פה המקומות הקדושים, שיש לנו איתם שיתוף פעולה.

עמית סופר: למרות המחלוקות שיש לי עם ישראל דרעי יש לנו שיתוף פעולה פורה.

עמית סופר: חשוב לי מאוד, ואני מציין פה, ישראל, הסוגיה של הניקיון לאחר קיום ההילולה.

עמית סופר: יש לנו מחלוקות, הוא טוען שבסופו של דבר למועצה יש צירים שהמועצה גם צריכה לטפל.

עמית סופר: בסוף בסוף זה כל עם ישראל והמקומות הקדושים צריכים לדעת ששבוע לפני ושבוע אחרי זה אותם מבקרים שבאים לפקוד בגלל עניין הילולת הרשב"י.

עמית סופר: חשוב מאוד שבסופו של דבר נוכל לקיים מבחינת הניקיון, ישראל, כמו שאתה עושה את זה כל שנה, השנה הזאת לא צריכה להיות שונה מהשנה הקודמת.

עמית סופר: אם אני מדבר ככה, באותה הזדמנות לגבי הסוגיה של כל ההיתרים וכל מה שנדרש, לא לחכות לדקה ה-90, אנחנו כבר שלושה שבועות לפני, כל מה שנדרש מבחינת הוועדה על מנת שנוכל להמציא את כל האישורים הרלוונטיים, שיהיו כבר אצלנו.

עמית סופר: אורית, מבחינתנו, הוגשו לך אישורים מיוחדים לגבי ההילולה?

אורית כהן: הם נמצאים בתהליך.

עמית סופר: אוקיי, אנחנו צריכים לראות ששבוע, שבוע וחצי לפני אנחנו סיימנו עם כל הסוגיה הזאת של כל האישורים.

עמית סופר: מעבר לזה אני רוצה לציין גם שיתוף פעולה פורה שקיים לנו כמובן עם משרד הדתות.

עמית סופר: הזדמנות להודות לעודד וכמובן לכל השרים הממונים, למד"א, לכב"ה, למשטרת ישראל וכוחות ההצלה.

עמית סופר: מושב מירון, וכל החברים שנמצאים פה, אני חושב ששיתוף הפעולה הזה בעצם מוביל להצלחה של האירוע ואנחנו נאחל הצלחה, שנסיים את זה בצורה טובה, תודה רבה.

יואב קיש: תודה רבה לעמית סופר, גם על האירוח, כמו שאמרתי קודם, ובאמת אנחנו פה בשביל לראות שהאירוע יתחיל ויסתיים בהצלחה כמו שקרה בשנים שעברו.

יואב קיש: חברי הכנסת, רוצים להתייחס?

יואב בן צור: כן.

יואב קיש: בבקשה, יואב בן צור.

יואב בן צור: אל"ף, אני חייב לציין, הפעם האחרונה שניהלתי את האירוע היה לפני 21 שנה ומאז באמת, ישראל, אני חייב להגיד, נעשו פה דברים גדולים.

יואב בן צור: כל הגורמים שנמצאים פה, מועצה - - -

יואב קיש: כמה היו אז?

יואב בן צור: לא פחות.

יואב בן צור: אני רוצה לומר דבר אחד, הכמות של האנשים שנמצאת היום נובעת משני דברים, אל"ף, מהגידול הטבעי של הציבור החרדי, ובי"ת, מההתפתחות הבלתי רגילה של קבוצות אנשים גדולות שהתחילו ללכת למקומות קדושים בכלל ולמירון בפרט.

יואב בן צור: אנחנו רואים את זה גם בגידול שיש במספר המבקרים בכותל, גם בגידול שיש בכלל המקומות הקדושים בארץ, שאנשים מתיירים שם ובאים לצרכי תפילה ולכן, ככל שאנחנו גדלים והציבור החרדי גדל, ההתרבות הטבעית שלו היא באופן יחסי קצת יותר גדולה מהציבור הכללי, אז אנחנו רואים כמויות גדולות יותר של אנשים שמגיעים לאתר.

יואב בן צור: ברור שב-2018 צריך להיערך אחרת מאשר נערכו לפני 20 שנה, אין שאלה.

יואב קיש: ברור.

יואב בן צור: ב-97' זה היה משהו אחר.

יואב בן צור: אני חושב שיש לציין אבן דרך בתקופה שלי, שהצלחנו לסלול את בורמה.

יואב בן צור: עד היום המועצה מחפשת את הכסף שהיא השקיעה בזיפות של הכביש.

יואב בן צור: אבל בסך הכול זה נעשה.

יואב בן צור: צריך להזכיר את הרב מעתוק שהיה אז בזמנו ואני חושב שנעשו דברים.

יואב בן צור: אבל עכשיו, ההתפתחות הגדולה הזאת, עם הטריבונות, עם השטחים הגדולים, עם הפיתוח הכללי שנעשה, עם ההשקעות הגדולות, אז כל התקציב שלנו, אני חושב שהוא היה משהו כמו 300,000 שקל, משהו בסביבה הזאת, שהיינו צריכים לעשות את הכול פרוביזורית.

יואב בן צור: זוכר, ברל'ה?

יואב בן צור: הוא זוכר, גם שלמה זוכר.

יואב בן צור: אלה האנשים שהיו גם אז.

יואב בן צור: אני אומר, ההתפתחות היום היא התפתחות מדהימה, המשאבים והחשיבה שמשקיעים באירוע הזה, זה באמת האירוע ההמוני האזרחי הכי גדול שיש על פרק זמן קצר כל כך שמתמשך ולכן אני חושב שמגיע שאפו בהחלט לכל מי שמתעסק בעניין.

יואב בן צור: כל דבר וכל שנה משפרים יותר ויותר, משפרים את מה שאפשר לשפר, אני חושב שמגיע באמת יישר כוח לכולם.

יואב בן צור: עמית, הדברים הקטנים האלה של הניקיון, זה באמת פיצל'ה לעומת כל האירוע ההמוני והנחמד הזה - - -

עמית סופר: יש דברים שהמועצה נשארת איתם בסוף.

יואב בן צור: אני יודע שבסוף המועצה צריכה לעשות את זה, אתה צודק, אני מתאר לעצמי שבכסף שנמצא ישראל ימצא את הפתרון.

יואב בן צור: תודה.

יואב קיש: תודה רבה, חבר הכנסת בן צור.

יואב קיש: חבר הכנסת דני סיידא.

דני סיידא: אני אתייחס במספר מילים, קצר, כדי לתת לכולם פה להתבטא.

דני סיידא: אני אחזור פחות או יותר על מה שאמרתי כשהיה פה שר הפנים ביום חמישי האחרון.

דני סיידא: אני מלווה את האירועים האלה כמעט 25 שנה בכובעים כאלה ואחרים והעשייה פה בשנים האחרונות היא דרמטית, ממש שינוי דרמטי.

דני סיידא: התפיסה השתנתה, מוסדות הממשלה, על כל האגפים שלהם משקיעים פה מאמצים, חשיבה וגם כספים, הכול מושקע פה וזה טוב וזה יפה, אבל אני אומר בצורה הכי ברורה בעולם, זה מעט, זה לא מספיק, זה חוסרים אדירים ביחס לגודל האירוע.

דני סיידא: הבאתי דוגמה ממשחק סופרבול, אם ניקח אירוע של משחק סופרבול, של 50,000 איש, אני בטוח שאם התשתיות שמושקעות שם במתחם הזה, אם נראה איך זה הולך בארצות הברית, באיזה רמה ובאיזו התייחסות, אם זה היה התייחסות כזו למקום כזה, של 500,000, אז היה דיינו.

דני סיידא: אני חושב שהדברים שהם הכי אקוטיים והכי שעומדים על הפרק וצריכים התייחסות דחופה זה ציר העלייה הצפוני, שיהיה ציר עלייה נוסף, גם מבחינה בטיחותית ביטחונית ולנתק את תושבי מירון שהם באמת, כמו שאמרנו - - -

יואב קיש: מה הסטטוס שלו באמת?

דני סיידא: הוא קיבל כמעט את כל האישורים והוא יקבל תקציבים ואת הביצוע של הדבר הזה.

דני סיידא: אפשר לעשות את זה תוך שנה אחת, לחגיגות ל"ג בעומר הבאות אפשר, אם עודד, עם הדחיפות שהוא יודע לדחוף את הנושא וללוות את זה, אפשר להגיע לזה בשנה הבאה.

דני סיידא: עוד דבר שכדאי לתת עליו את הדעת ואנשים לא מתייחסים לזה, אמנם זה ידליק את מרדכי הלפרין פה לידי, אבל אני אגיד את זה, באזור הכביש מול תחנת הדלק מצד שמאל, הייתה אפשרות אז בזמנו להגיע להסדרה עם מירון ולהפקיע את הקרקעות האלה ולהשתמש בקרקעות האלה לאירוע ולא עשו את זה.

דני סיידא: היום ישנה אפשרות, ישנן קרקעות שעדיין לא בוצעו הנטיעות, צריך להגיע להבנות, לפצות את מושב מירון בצורה ראויה ולקחת חלק מהקרקעות כדי שישמשו את החוגגים, עכשיו, לפני שנוטעים בהן ולפני שאחר כך יהיו מהלכים.

דני סיידא: אני מקווה שזה לא מעצבן אותך, אבל הדברים חייבים להיאמר וכדאי שייאמרו עכשיו ולתת על זה את הדעת.

קריאה: החלפת כובע.

דני סיידא: אני לא החלפתי כובע.

דני סיידא: לי הפקיעו קרקעות אישית בספסופה ואני בירכתי על זה, הוצאתי את זה, אין בעיה עם זה.

דני סיידא: אני חושב שכדאי שיעשו.

דני סיידא: היו שם 100 דונם על ציר העלייה בצד שמאל שאם הם היו לטובת החגיגות המצב שלנו היה שונה לגמרי.

דני סיידא: אז כדאי שהיום, שישנו מצב לפני נטיעה, לתת את הדעת על העניין הזה ולשבת עם תושבי מירון ולראות איך עושים שהאדמות האלה ישמשו את החוגגים לפני שהן ייסגרו.

יואב קיש: תודה רבה.

יואב קיש: עורך דין עודד פלוס, מנכ"ל המשרד לשירותי דת.

עודד פלוס: ברשות היושב ראש, אני קצת ארחיב, ואז אני אחסוך לאחרים לדבר.

יואב קיש: לא בטוח שזה יעבוד.

עודד פלוס: לא, זה עובד.

עודד פלוס: מהניסיון שלי זה עובד.

יואב בן צור: לא, אתה רוצה לחסוך, הם לא רוצים להיחסך.

עודד פלוס: אני אגיד את הדברים בעיקר לאדוני היושב ראש, כי הוא פחות מכיר.

עודד פלוס: אנחנו למעשה מדברים על האירוע הגדול ביותר במדינת ישראל שמגיעים אליו 500,000 איש בפרק זמן של 36 שעות, במקום שהוא הכי פחות טוב.

עודד פלוס: אם היו צריכים לבחור מקום אחר - - -

יואב קיש: לא, היה אפשר גם למצוא מקומות אחרים ש - - -

עודד פלוס: אני אמרתי שאם היו נותנים לי את האירוע הזה לארגן בגני יהושע בתל אביב אני הייתי עושה את זה בצורה הרבה יותר פשוטה, אבל הרשב"י החליט להיקבר פה.

יואב בן צור: תמורת תשלום טוב אפשר להעביר.

עודד פלוס: צריך איזה החלטה שהרשב"י, איזה מחקר יבוא ויגיד שהרשב"י - - -

יואב בן צור: צריכים להביא את ר' נחמן מברסלב.

עודד פלוס: אנחנו מדברים על שני מאמצים שמתרחשים באותן 36 שעות, המאמץ העיקרי זה הבאת האנשים לאתר, המורכבות שכרוכה בזה וידברו תיכף נציגי משרד התחבורה ומתנ"א, והנושא השני זה ניהול ההדלקות.

עודד פלוס: ב-36 שעות האלה מבוצעות הרבה מאוד הדלקות, אני חושב סדר גודל של 15, מיכה?

מיכה טובול: 18.

עודד פלוס: 18, יפה, זה עולה משנה לשנה.

עודד פלוס: וכל אחד רוצה את הייחודיות שלו ורוצה את ההדלקה שלו ואת האזור שלו ואת הזמן שלו והדבר הופך להיות מורכב משנה לשנה.

עודד פלוס: אני הייתי רוצה להעיר איזה הערה כללית דווקא על הדברים שעמית אמר, בסופו של דבר אנחנו צריכים להתייחס לאירוע הזה כאירוע שאנחנו כולנו שותפים וכולנו רוצים בהצלחה שלו וכולנו צריכים להירתם, זה לא איזה מישהו שהתפקיד שלו לספק את הפתרונות ומישהו אחר, התפקיד שלו זה לדרוש ולהציב מכשולים ולנצל הצלחה ולהגיד 'עכשיו זו ההזדמנות שלי לקבל דברים'.

עודד פלוס: אם אנחנו נתייחס לזה ככה אז גם לי, כמי שאמור לספק חלק מהפתרונות, יהיה לי יותר קל ויהיה לי יותר עניין לספק.

עודד פלוס: ברגע שאני רואה שאני נמצא באיזה שהיא עמדת סחיטה אז הדבר הראשון שאני עושה, אני הולך צעד אחורה ואני אומר 'חבר'ה, זה לא יהיה' והיו לנו דברים כאלה על רקע ההתארגנות לאירוע הזה.

עודד פלוס: אני רוצה לדבר על חידושים, אני רוצה לדבר על דברים הרבה יותר ארוכי טווח כי אני חושב שכדאי שאנחנו נדבר על הדברים ארוכי הטווח ונתחיל לבצע אותם, חלק אנחנו כבר ביצענו, ולא כל שנה נתחיל להעלות את זה מחדש ונשאל את עצמנו למה לא עשינו.

עודד פלוס: אז המשימה המרכזית מבחינתנו, וזו ההנחיה שלי גם למקומות הקדושים, זה לנסות ולהפסיק את התופעה הזאת שכל שנה אנחנו מרכיבים ומפרקים.

עודד פלוס: זו תופעה לא ברורה ולא הגיונית, היא מחייבת אותנו להשקעה כספית מאוד מאוד גדולה, ותיכף אני אגע בתקציב.

עודד פלוס: למעשה מה שאנחנו עשינו השנה, ואני מניח שיצא לכם לראות, אנחנו ממשיכים להרחיב את משטחי ההדלקה וההתכנסות, כל האנשים האלה שהרבה מאוד שנים הם באים ומקימים אוהלים, לדחוף אותם כמה שאפשר.

עודד פלוס: אני גם הייתי בסיור ביום חמישי וראיתי באמת, אנחנו מגיעים למקומות שאני לא חשבתי שנצליח להגיע אליהם ויש לנו עזרה בעניין הזה מרט"ג.

יואב קיש: הרחבה החדשה הזאת למטה?

עודד פלוס: גם למעלה, גם בגנדי וגם ברחבה התחתונה.

יואב קיש: היו שם אוהלים?

עודד פלוס: כן, היו שם אוהלים, אנחנו דחקנו אותם, זו אחת המשימות החשובות של ישראל ושל מיכה, להגביל את האוהלים, כי ברגע שיש אוהלים אין אנשים.

עודד פלוס: אין אנשים, זה צפיפות באתרי ההדלקה.

עודד פלוס: העבודה שחבר הכנסת דני סיידא ציין, לגבי ציר העלייה, הושקע סדר גודל של 10 מיליון שקל, גם על ידינו, גם על ידי נגב גליל, ואנחנו נפסיק עכשיו את העבודות, נעשה עצירה, כדי שהעבודות לא תפרענה להגעה של האנשים ומיד אחרי ל"ג בעומר אנחנו נמשיך.

עודד פלוס: אני מאמין שאנחנו הגענו לאיזה שהיא נקודה שאפשר לעצור בה.

עודד פלוס: היו קשיים, אבל התגברנו.

עודד פלוס: יש עבודות שנעשות על ידי משרד התחבורה, על ידי נת"י, במה שאנחנו קוראים טרמינל 6, בכביש 89, זה צמוד לגדר של מירון.

עודד פלוס: אני מקווה מאוד שנת"י ימשיכו את העבודות כי אני ראיתי שהם נעצרו.

קריאה: זה הסתיים לפני הזמן.

עודד פלוס: אוקיי, הסתיים לפני הזמן.

עודד פלוס: זה מבחינתנו ברכה גדולה.

עודד פלוס: יש בעיה מאוד מאוד גדולה, אנחנו מדברים כרגע על ההילולה, אבל יש בעיה בכל ימות השנה.

עודד פלוס: במוצאי שבתות יש גם אלפי, לפעמים יותר, אנשים שמגיעים וכל התחבורה הציבורית שלהם נשענת על כביש 866, האוטובוסים ממש בכניסה ליישוב, אנשים שבאים פותחים את הדלתות ואת תאי המטען של האוטובוסים משני הצדדים, הם פשוט מטיילים על הכביש.

עודד פלוס: הבנתי ממשטרת התנועה שזו סכנת נפשות ואנחנו מנסים להגיע לאיזה שהוא שיפור בעניין הזה לגבי תשתיות קבע.

עודד פלוס: אני הרבה יותר פתוח, ואני אומר ברמה התקציבית, להשקיע כסף בתשתיות קבע וזו ההנחיה שלי למקומות הקדושים.

עודד פלוס: בשנה שעברה השקענו 1.3 מיליון שקל בתשתית שעשיתי אותה השנה, אני לא רוצה שהיא תחזור.

עודד פלוס: למשל בצבעון ובכרמיאל נעשתה עבודה מאוד מאוד יפה בשנה שעברה.

עודד פלוס: אם יצא ליושב ראש להיות בתרגיל רעידת האדמה, מרכז ההדגמה היה בכרמיאל, למעשה השטח ששימש את מרכז ההדגמה זה היה שטח שאנחנו יישרנו לטובת ההילולה, ביחד עם משרד התחבורה, ובכרמיאל יצרו חניון.

עודד פלוס: עכשיו עלה התיאבון אז רוצים אפילו להרחיב אותו.

עודד פלוס: זאת החשיבה.

עודד פלוס: עכשיו לגבי דברים עתידיים ואחר כך אני אתייחס בכמה מילים לתקציב.

עודד פלוס: בערב הפסח אנחנו אישרנו בוועדה המחוזית את התב"ע למתחם הקבר, שזה נותן לנו אפשרות לבצע את מה שחבר הכנסת דני סיידא דיבר עליו, את אותו ציר צפוני, שאפשר יהיה להיכנס מצומת המועצה האזורית ולמעשה לעקוף ולא לעבור דרך היישוב.

עודד פלוס: אנחנו עשינו איזה שהיא פעולה על בסיס ש - - -

יואב קיש: מה המטרה של הציר הזה?

עודד פלוס: הציר הזה אמור לעשות שני דברים.

עודד פלוס: הוא אמור קודם כל בשגרה לאפשר, למעשה היום מי שמגיע לרשב"י - - -

יואב קיש: עובר דרך היישוב.

עודד פלוס: כן.

עודד פלוס: זה גם מקצר את הדרך, זה גם מאפשר דרך נוחה.

עודד פלוס: מי שלן בשבת בספסופה - - -

יואב קיש: לא, אבל להילולה הוא רלוונטי?

עודד פלוס: להילולה הוא רלוונטי מאוד כי זה מייצר - - - למעשה היום כדי להגיע, אני בתור אחד שזו ההילולה השלישית שלי, ברגע שאתה מנסה לעלות למעלה אתה צריך לחכות שכל התנועה מלמעלה תרד, זה ציר שרק רכב אחד יכול לנוע אז אתה עומד בשיירה מחכה עד שהמשטרה תוריד את כל התנועה ורק אז אתה יכול לעלות.

עודד פלוס: זה ברור שאם פתאום צריך להוריד רכב חירום או משהו כזה זה סיפור מההפטרה.

עודד פלוס: מה שאמר עמית - - -

יואב קיש: אז זה ישמש כציר חירום?

יואב קיש: להילולה זה לא יכול לשמש כציר תנועה כי הוא מנותק מכל המעגל, אני מבין.

עודד פלוס: בסדר, אבל עדיין אנחנו יכולים לעלות, בעיקר התנועה הפרטית, יש אנשים שיש להם אישורי כניסה.

עודד פלוס: כל הלוגיסטיקה אמורה לעבור דרך זה, חירום אמור לעבור דרך זה.

עודד פלוס: רוצים להוריד ביובית, רוצים להוריד מים, רוצים להוריד אלף ואחד דברים, זה הציר.

עודד פלוס: שאר הצירים, או שהם מלאים באנשים או שהם מתנגשים ואז צריך לנתב.

עודד פלוס: זה סיפור, אני יכול לדבר על זה כמה שעות, על העבודה שהם עושים, המון אנרגיה משקיעים בקטע הזה ואני מקווה, מאחר שהתב"ע אושרה, תקציב אגב יש, אנחנו הצלחנו, במסגרת ההסדר עם קק"ל להפנות 10 מיליון שקל לטובת העניין הזה, עלות הציר הזה היא 13 מיליון שקל, שלושה מיליון שקל אני נותן, עשרה מיליון שקל קק"ל, יש לי אישור משי באב"ד שהנושא הזה נסגר וכסף יש, רק חיכינו לתב"ע.

עודד פלוס: עכשיו יש תב"ע ואם לא יהיו תקיעות בתב"ע בגלל עתירות לבית משפט או אני לא יודע מה, אפשר יהיה לגשת לביצוע.

עודד פלוס: בכלל בראייה ארוכת טווח אמורים לייצר ציר מכיוון נחל מירון, שבכלל לא יצטרכו לעבור דרך היישוב, זה למעשה בראייה העתידית של התב"ע, התב"ע נותנת מענה לעניין הזה, אבל זה משהו, נראה לי שאנחנו נצטרך לקחת את התב"ע, לפרק אותה לחלקים ולהתחיל לבצע קטע קטע לפי הזמינות של המשאבים הכספיים.

עודד פלוס: יש תב"ע נוספת, יש תכנון נוסף שנמצא במועצה האזורית, להסדיר את החניונים בכלל.

עודד פלוס: יש כאן איזה שהיא תופעה, האזור הזה הוא אזור מאוד מאוד מתויר ומה שקורה, נגיד ניקח את חניון עין זיתים, מי שמכיר אותו, שנמצא במעלה הדרך לכיוון צפת, להתחיל לעשות איזה שהיא חשיבה, להביא תיירות, להביא קמפינג, להביא דברים כאלה שלמעשה זה ישרת בכל ימות השנה את כל הצרכים התיירותיים של אזור מרום הגליל ואנחנו שבועיים בשנה מקבלים את זה לטובת ההילולה.

עודד פלוס: זה דבר שיעשה לנו מבחינתנו שינוי מהותי.

עודד פלוס: יש עבודה של יפה נוף, של רמ"י, של המועצה האזורית, והדבר הזה צריך להידחף.

עודד פלוס: כמובן מה שאמרנו, לגבי הסדרת הדרכים המובילות.

עודד פלוס: נכון שזה דבר מורכב, אותם צירים מצומת חנניה לכיוון דרום, אז אנחנו רואים שיש מקומות, אתם נסעתם בכביש שם, שזה דו נתיבי, יש מקומות שזה הופך לנתיב אחד, וגם הדברים האלה, אני לא יודע, אני לא מכיר מספיק את ההיסטוריה, אבל אני מניח שפעם זה היה שביל חמורים ולאט לאט זה התפתח וצריך פשוט להחליט שעושים את זה ולאט לאט להכשיר עוד קטע ועוד קטע.

עודד פלוס: מה שדובר פה זה תב"ע לגבי ההיקף.

עודד פלוס: מה שדני דיבר, למעשה אנחנו מוכנים לזה ודיברנו על זה גם עם שר הפנים, הוא היה פה ביום חמישי האחרון, לגשת לתב"ע שתסדיר את כל השטחים.

עודד פלוס: היום אותם מעגלי תנועה הם נורא נורא מצומצמים ויכול להיות שיצטרכו לעשות שם הפקעות.

יואב קיש: זה שטחים של מי?

עודד פלוס: אלה שטחים של המינהל שנמצאים בחוזי משבצת או חוזי עיבוד, אני לא יודע מה המסגרת החוזית מול רמ"י.

עודד פלוס: בסופו של דבר זה דבר שהוא הכרחי, ברגע שהדברים האלה יעמדו לרשות ההילולה ויעמדו בכלל, אמרו לי החבר'ה של משרד התחבורה שהם היו רוצים לייצר, מה שאמרתי, הבעיה הזאת של כל הפיקים, יש המון פיקים במהלך השנה, אם אפשר היה לייצר תפר תחבורתי מעבר לכביש 866, יש שם מעבר תת קרקעי שמאפשר להגיע לשם, זה יעשה ברכה גדולה כל ימות השנה ובוודאי בהילולה.

עודד פלוס: נקודה אחרונה, לגבי התקציב.

עודד פלוס: כשאני קיבלתי את האירוע בשנה לפניי, אני מנכ"ל מ-2015, אז נכנסתי אבל האירוע הראשון שלי היה ב-2016, התקציב לפניי עמד על 8.5 מיליון שקל לאירוע.

עודד פלוס: אני לא מדבר על הוצאות אחרות שיש למשרד התחבורה ולמשטרה, שזה עלויות לא קטנות של שוטרים ושל סבסוד תחבורה ציבורית.

עודד פלוס: בשנה הראשונה שלי הסכום עלה ל-12.8 מיליון, מ-8.5 ל-12.8 מיליון.

עודד פלוס: בשנה שעברה, בגלל הבעיה של שבת והמורכבות בגלל שהיו לימודים בל"ג בעומר, אני לא יודע אם אתם זוכרים את העניין הזה, התקציב עלה ל-15.5 מיליון שקל.

עודד פלוס: השנה הסיכום התקציבי שלי מדבר על 13.5 מיליון שקל.

עודד פלוס: אמרתי לך בטלפון ביום חמישי, יש לי סיכום עם אגף התקציבים באוצר, ביחד עם סגן שר האוצר יצחק כהן, שברגע שאני אשתכנע שיש צורך בהגדלה מה-13.5, אני מכריע שזה יהיה באזור ה-15.

יואב קיש: אתה צריך ללמד אותי איך מגיעים לסיכומים כאלה עם האוצר, שברגע שאתה משתכנע שצריך הם גם משתכנעים.

עודד פלוס: איך אומרים?

עודד פלוס: עם כל הענווה הם סומכים עליי, אני עובד איתם כבר עוד מעט שלוש שנים, הם למדו שאפשר לסמוך עליי.

עודד פלוס: אני לא בא סתם, יעיד ישראל איך אני משגע אותו כדי להשתכנע, כי ברגע שהכדור עובר אליך אז אתה מבין שאתה לא יכול לנהל סחר סוסים יותר אלא אתה צריך לבוא עם מספרים ועם כמויות ועם הוכחות.

עודד פלוס: אני לא מתכוון להתבזות ולהגיד מספרים ואחרי זה אני לא אוכל לעמוד מאחוריהם.

יואב קיש: אבל אין איזה צורך תקציבי שאתה אומר שאתה לא - - -

עודד פלוס: כרגע זה הסיכום, אני מקווה מאוד שהם יעמדו בסיכום.

עודד פלוס: סגן שר האוצר עומד מאחורי כל העניין הזה ולכן אני מרגיש שיש לי תנא דמסייע מאוד מאוד - - -

יואב קיש: טוב.

יואב קיש: תודה רבה.

יואב קיש: ישראל, תודה רבה גם על הסיור, אתה רוצה להוסיף משהו?

ישראל דרעי: לא, הוא הדגיש את הנקודה של תשתיות הקבע.

ישראל דרעי: זה בסדר.

יואב קיש: מאה אחוז.

יואב קיש: אני רוצה לעבור לגורמים הנוספים שנמצאים פה, לשמוע התייחסות שלכם, נתחיל עם משרד התחבורה, מי רוצה לייצג את המשרד?

יואב קיש: בבקשה.

מורן יונה: אנחנו נערכים יחד עם מפעילי התחבורה הציבורית, גם השירות הבין עירוני, שזה מזיקים ו - - - בדרום, טבריה וצפת בצפון, רוב הנסיעות מגיעות מאזור ירושלים, בני ברק, מודיעין עלית, ביתר עלית.

יואב קיש: כשיש בדרך ריכוז של תנועה במקומות - - -

מורן יונה: את רוב הנסיעות אנחנו עוצרים במגידו, גם לצורך התרעננות וגם כי אנחנו יכולים לעשות ויסות לאוטובוסים.

מורן יונה: אם אנחנו יודעים שכאן יש לנו עומסים אנחנו יכולים לעצור אותם שם.

יואב בן צור: למה הם לא נוסעים דרך כביש 6, דרך יקנעם?

מורן יונה: אנחנו עושים את זה דרך מגידו.

מורן יונה: זה גם עניין של תקציבים, ההסדרה של כל החניונים האלה.

יואב קיש: לא, נגיד ירושלים-מגידו עוד איכשהו מסתדר לי, אבל בני ברק, ביתר עלית וכאלה - - -

יואב בן צור: זה סתם להאריך את הדרך, גם מירושלים זה מאריך.

מורן יונה: חלק עוצרים גם במקומות אחרים, אבל, שוב, זה לפי תנאים שיש לנו.

יואב קיש: אין לכם מקום אחר חוץ ממגידו לשים אותם?

מורן יונה: אין לנו.

יואב קיש: כמה אוטובוסים במגידו אפשר לעכב?

מורן יונה: בזמן נתון, אני לא זוכרת בדיוק מה הגודל של החניון הזה, אבל ממה שאני ראיתי בשנים האחרונות - - -

קריאה: זה חניון ענק, זה חניון ש - - - ליד תחנת הדלק, יש שם חניון ענק.

יואב בן צור: אבל זה מאריך משמעותית את הנסיעה, מאריך משמעותית מאוד את משך הנסיעה.

יואב קיש: השאלה למה לא להיערך לאזור יקנעם, ביציאה מכביש 6, אולי כביש 6 גם עוד ימשיך עוד צפונה, אבל בינתיים אנחנו מדברים על המקום הזה, למצוא שם איזה שהוא אזור להיערכות.

ישראל דרעי: יש שם, זה קיים בחניון אליקים, אבל הוא קטן.

ישראל דרעי: השתמשנו בו עד לפני חמש שנים כשהיה אפשר, היום הוא ממש קטן.

יואב קיש: אז עכשיו השאלה אם אין צורך להגדיל פה את אליקים כי בסופו של דבר זה עושה שכל, זה דרך המלך.

יואב קיש: אז אמרת לי מגידו, אני לא הכרתי את זה, אני מצטרף לשאלה שלך, למה לסובב את כולם, יש שם חניון גדול.

יואב בן צור: אני אומר שמשך זמן הנסיעה הוא ארוך משמעותי כשלא נוסעים דרך כביש 6 עד הסוף.

מורן יונה: ההסדרה של מגידו היא גם, התקציבים זה גם משהו שלא - - -

יואב בן צור: כמה משמעותית השינוי הזה?

יואב בן צור: תקציבית, מדברים פה על 15 מיליון.

מורן יונה: התקציב לא כזה גבוה, אבל עדיין.

יואב קיש: אני אגיד, אני מבקש שייבחן, הרי לא נעשה את זה מ - - -

יואב בן צור: ברור.

יואב קיש: אבל בפירוש לבחון כן עצירה באזור אליקים, הרחבת אליקים אם אפשר, או מקום אחר שהוא יותר על דרך הנסיעה.

קריאה: זה קצת בעיה, אני מכיר את אליקים.

יואב קיש: אז אולי לא אליקים, אני לא מתכוון עכשיו לשלוף את הפתרון על רגל אחת, אבל - - -

יואב בן צור: שייכנסו לחניון של הקניון ביקנעם.

ישראל דרעי: אליקים מלא באוטובוסים הפרטיים.

יואב קיש: אז אני אומר, יכול להיות שאליקים זה לא הפתרון אבל לבחון משהו שקרוב לכביש 6.

יואב קיש: דרך אגב, זה גם הגיוני בתפיסה אחרת, יכול להיות - - -

יואב בן צור: ישראל, חוץ מאליקים היה חניון לפני כן, ממש לפני יקנעם, גם חנו בצד, נכנסו באיזה חורשה שם, גם היו צריכים להיכנס שם 50-40 אוטובוסים, בזמננו.

יואב קיש: חניון בקרבה לכביש 6.

מורן יונה: השנה אנחנו - - - האוטובוסים, אנחנו נערכים גם למתן שירות מתחנת רכבת כרמיאל, חוץ מזה אנחנו נערכים גם - - -

יואב קיש: מתי הרכבת תגיע?

מורן יונה: הרכבת עובדת - - -

יואב קיש: אתם יודעים להגיד כמה יתכננו להגיע ברכבת?

יואב קיש: יש לכם הערכה?

מורן יונה: בזמן אמת קשה לדעת את זה כי יש היום כל מיני חוזי נסיעה שהם חוזים יומיים, קצת קשה לשלוט על זה.

יואב קיש: אבל אתם ערוכים לעומס?

מורן יונה: אנחנו כן נערכים - - -

יואב קיש: זה נראה לי אחד הערוצים הנוחים עכשיו לבוא.

מורן יונה: אנחנו הקצינו 20 אוטובוסים, ברכבת אחת יש 1,000, 20 אוטובוסים יכולים להכיל 1,000.

יואב קיש: וכל כמה זמן באה רכבת לכרמיאל בהילולה?

מורן יונה: זה תלוי בלו"ז, אבל זה בין פעמיים לשעה לאחת בשעה.

יואב קיש: 20 האוטובוסים האלה מכרמיאל באים לנקז מה, רק את הרכבת או עוד נוסעים נוספים?

מורן יונה: רק את הנוסעים שיורדים מהרכבת.

מורן יונה: חוץ מזה יש עוד 50 אוטובוסים שיוצאים מחניון כפר - - - בכרמיאל.

מורן יונה: אם נצטרך לעשות הצרחה בין שני החניונים האלה כמובן שאנחנו נעשה, יש לנו מספיק אנשי צוות שנמצאים שם, מערך דיילים שנמצאים בחניונים האלה.

יואב קיש: זו בעצם השנה הראשונה שהרכבת בכרמיאל עובדת בהילולה?

מורן יונה: זו השנה הראשונה.

מורן יונה: בשנה שעברה היא עצרה באחיהוד, זו הייתה נסיעה מיוחדת של השר עם כל מיני אח"מים, השנה זה ממש נסיעות יוממים וגם נסיעות של מבקרים למירון.

יואב קיש: איך היא באמת בשוטף, הרכבת לכרמיאל?

מורן יונה: הבנתי שהיא די מלאה.

מורן יונה: אני מאגף התחבורה הציבורית, יותר עם האוטובוסים, אבל אני יודעת - - -

יואב בן צור: גם רכבת זו תחבורה ציבורית.

מורן יונה: לא, אצלנו יש חלוקה בין האוטובוסים לבין הרכבות.

יואב בן צור: האם בעקבות הרכבת אתם הורדתם את כמות האוטובוסים שתגיע לפה?

מורן יונה: לא.

מורן יונה: לא הורדנו בכלל.

מורן יונה: גם מבחינתנו כרגע אין נסיעות - - -

יואב בן צור: הכול זה ויזות למירון, האוטובוסים?

מורן יונה: לא, זו תחבורה ציבורית, קו סדיר, רגיל, אנחנו פשוט מתגברים אותו.

מורן יונה: המפעילים כן נעזרים בקבלני משנה, אתם לא תראו כאן רק אוטובוסים של אגד ואפיקים והכול, אנחנו צריכים גם לשרת את שאר הארץ.

מורן יונה: אנחנו מאפשרים להם להשתמש בהרבה קבלני משנה.

יואב קיש: מה הלקחים שלכם משנה שעברה?

מורן יונה: קודם כל צריך שתהיה הפרדה מלאה בין התחבורה הציבורית לבין שירותי האוטובוסים הפרטיים, לדוגמה אוטובוסים פרטיים שנכנסים למעגל - - -

יואב קיש: בשנה שעברה הפרטיים נכנסו למעגל?

מורן יונה: לא ממש למעגל, אבל היה איזה שהוא טרמינל שנכנסו אליו נסיעות פרטיות, לא של משרד התחבורה, זה היה מתואם, אבל עדיין לעשות את זה יחד עם תחבורה ציבורית זה לא עובד.

מורן יונה: התחבורה הציבורית - - -

יואב קיש: אז לכן המסקנה עכשיו שגם היום לא ייכנסו למעגל?

מורן יונה: שהטרמינלים שלהם לא יהיו משותפים, זו המסקנה.

יואב קיש: הם יורחקו ובעצם הסעות שלכם ייקחו את הנוסעים שלהם פנימה לתוך המעגל.

מורן יונה: או זה או - - -

יואב קיש: מה זה 'או'?

יואב קיש: מה הוחלט?

יואב קיש: אנחנו לא ב'או' עכשיו.

מורן יונה: יש את הנסיעות שבשנים עברו הגיעו לטרמינל 6.

מורן יונה: אנחנו, משרד התחבורה, פחות נוגעים בזה, אנחנו נוגעים רק בנסיעות שמגיעות דרך התחבורה הציבורית.

מורן יונה: על כל מקרה צריך שתהיה הפרדה בין המערכים האלה.

יואב קיש: בזה מטפלת המשטרה?

מיכה טובול: כן.

יואב קיש: אז הלקח שהם אומרים מיושם השנה?

מיכה טובול: היא נוגעת לאיזה נישה שמבחינתנו אנחנו כמשטרה מחפשים לה פתרון, איזה מגרשים.

מיכה טובול: דיברו פה על נושא של איתור מגרשים, שלא כל שנה נחפש פתרונות, אבל אנחנו לקראת פתרון עם רט"ג לסימון איזה מגרש, מגרש ל-100 אוטובוסים.

עודד פלוס: זה נושא שהוא עוד לא פתור.

מיכה טובול: זה החסידויות.

יואב קיש: זאת אומרת זה עדיין לא סגור לאן הם נכנסים, עד איפה ייכנסו, מי יוביל משם.

עודד פלוס: אנחנו יודעים מי רוצה להגיע, עד היום היה להם טרמינל - - -

יואב קיש: 100 אוטובוסים?

עודד פלוס: סדר גודל.

מיכה טובול: בכל מקרה אם אנחנו לא נקבל תשובה חיובית מרט"ג יש לנו פתרון שהוא פחות טוב מבחינתנו, לפזר את האוטובוסים האלה בכל מיני חניונים - - -

יואב קיש: אבל אז אנחנו מוצאים את עצמנו באותה נקודה שהיינו קודם, שמערבבים בינם לבין התחבורה הציבורית.

מיכה טובול: פשוט לא תהיה לנו ברירה.

יואב קיש: לא הצלחתי עוד להבין איך רוצים לפתור את זה ולמה אתה מחכה.

יואב קיש: מי צריך להחליט?

יואב קיש: למה אתם לא מחליטים?

מיכה טובול: זה לא עובד ככה.

מיכה טובול: הלוואי שהיינו יכולים להחליט, להגיד 'אני רוצה את השטח הזה' ו - - -

יואב קיש: לא, אין לך את השטח, מה אתה עושה עכשיו?

מיכה טובול: צריכים למצוא פתרון וזה הפתרון היחיד שיש, אחרת לא יהיה לנו פתרון לשים 100 אוטובוסים.

מיכה טובול: אם - - -

יואב קיש: אנחנו מדברים על אוטובוסים, הסעות פרטיות של חסידויות, כ-100 אוטובוסים שבאים מפוזרים על ה-36 שעות, או שהם באים בפיק?

מיכה טובול: זה יותר לקראת סוף האירוע.

עודד פלוס: גם בבויאן, גם בתחילת האירוע וגם בסוף האירוע.

מיכה טובול: זה יותר בא לידי ביטוי בסוף האירוע.

יואב קיש: בשנה שעברה הם נכנסו פנימה למעגל?

עודד פלוס: לא, היה טרמינל 6.

עודד פלוס: בשנה שעברה היה טרמינל 6.

יואב קיש: ומה קרה לטרמינל 6 עכשיו?

עודד פלוס: הקרקע לא זמינה, אלא אם כן הלפרין יחדש לנו משהו.

מיכה טובול: בשנים עברו טרמינל 6 זה שטח שנמצא מול השער הירוק, זה שטח שהיו משתמשים בו חסידויות לחנות.

מיכה טובול: ניסינו בשנה שעברה לשנות אותו לטרמינל, זה לא הלך השנה.

מיכה טובול: אנחנו היינו מאוד שמחים אם היינו מקבלים את השטח הזה לחניון אוטובוסים בלבד.

מיכה טובול: אני לא חושב שצריכה להיות בעיה, זה פשוט עניין שלהם, של בעלי השטח.

יואב קיש: בוא נגיד ככה, אם אין את השטח אז מה עושים?

מיכה טובול: אם אין לנו את השטח, לא של רט"ג ולא של טרמינל 6, אנחנו נצטרך, לצערנו, לפזר אותם במספר חניונים והם יצטרכו לעבור לנו במעגל.

מיכה טובול: זה כתוצאה, העלו פה את הסוגיה הזו של איתור שטחים, שיהיו לנו שטחים, שלא כל שנה נרדוף ונחפש שטחים.

יואב קיש: הבנתי.

יואב קיש: עוד דברים?

מורן יונה: חוץ מזה אנחנו נערכים להסברה בשטח, חשוב שנוסעים יידעו לאן הם הולכים, ככה ה - - - הרבה יותר טובה, גם הטרמינלים מכל מקום שהוא.

מורן יונה: זהו.

מורן יונה: אנחנו בהיערכות אחרונה עם מובילי התחבורה הציבורית, אנחנו נמצאים כבר כמה חודשים על הסיפור.

יואב קיש: מה לגבי הרחבת הכביש לדו נתיבי מכפר שמאי?

יואב קיש: איפה זה עומד?

עמית סופר: הייתה ישיבת עבודה עם השר, לא עבר תכנון.

מיכאל רסקין: אין כרגע פרויקט כזה.

מיכאל רסקין: אני מיכאל רסקין, אני מנהל מרחב.

מיכאל רסקין: כרגע אין פרויקט כזה, אין תקציב לפרויקט כזה.

יואב קיש: מה העלות של דבר כזה?

מיכאל רסקין: אני לא מכיר.

מיכאל רסקין: קודם כל הכביש עובר בתוך שמורת הטבע.

יואב קיש: אז אי אפשר, אתה אומר?

מיכאל רסקין: לא, אני לא אמרתי שאי אפשר.

עמית סופר: מיכאל, בישיבה שהייתה עם השר, יש בדיקת היתכנות לגבי כל הסוגיה הזאת.

מיכאל רסקין: אבל כרגע, עמית, אני מדבר היום.

עמית סופר: כרגע לא, נכון.

יואב קיש: כי הכביש מגיע כמעט עד שמאי בדו מסלולי.

יואב קיש: ואז הפקק מתחיל, זה מה שהורג את כל התנועה.

מיכאל רסקין: אם תתקצבו הפרויקט אנחנו נבצע, אין שום בעיה.

עמיר ג'יבלי: בשגרה בכל מקרה הם יתחברו לנתיב אחד, זה אומר שבסוף בסוף, בכל כביש, גם אם תרחיב אותו לשני נתיבים בסוף הוא יהיה נתיב אחד ואז זה לא משנה, אתה רק מרחיק את זה.

עמיר ג'יבלי: ניקח סתם לדוגמה את מחלף נתניה, פעם, במחלף נתניה, בצפון, זה הפך משלושה נתיבים לשני נתיבים וזה היה פקק איום ונורא לכיוון פולג, עכשיו הרחיבו את הנתיבים עד מחלף חבצלת, אז הפקק עבר לחבצלת.

עמיר ג'יבלי: ככל שאתה מעביר את זה, אתה רק מרחיק את הפקק.

יואב בן צור: עד שבסוף הכול יהיה שלושה נתיבים.

יהודה גבאי: בסוף, במירון, המעגל, לא יהיה שני נתיבים.

יואב בן צור: למה לא?

קריאה: בסוף, במבצע, הנתיבים היום הם חד סטריים של הטרמינלים והם מתכנסים לנתיב אחד.

קריאה: אני לא רואה שיש לך יציאה - - - ניסו פה להרחיב, ותיכף ידברו על זה, טיפה לעשות את הסיבוב עם הסלעים והרט"ג וכל זה, אישורים, מחכים רק לעשות סיבוב קטן.

קריאה: אם יגידו לי שעושים פה שניים-שלושה נתיבים ימי המשיח הגיעו.

יואב בן צור: ברשותך, אדוני היושב ראש, אני רוצה להעלות נקודה.

יואב בן צור: כל הבעיה של השטחים, גם במושב מירון, אני מבין שבהרבה מקרים, יתקן אותי הלפרין אם אני טועה, זה כסף, צריכים לפצות את מי שצריך לפצות.

יואב בן צור: כרגע המשטחים האלה נמצאים בידי מושב מירון, צריך לדעת להגיע למשא ומתן, הלפרין הוא נושא ונותן קשוח, אבל בסופו של דבר, אם אנחנו מדברים על תקציב כל כך גדול, אז תנו את לטרת הבשר שצריך לתת עכשיו כדי באמת להקל על המשטרה ועל הנוסעים ועל כולם, אבל לגמור את זה אחת ולתמיד.

יואב בן צור: אי אפשר כל פעם מחדש כל שנה להתחיל - - -

יואב קיש: ואז לטרמינל 6 יהיה פתרון ארוך טווח.

יואב בן צור: לכולם יהיה פתרון, כולם יהיו מרוצים, גם דני, כשהפקיעו לו שטחים, קיבל פיצוי.

יואב בן צור: אז בסדר, אז יעמדו על גודל הפיצוי.

יואב בן צור: כמובן שהשטחים של מירון אינם דומים לשטחים של ספסופה, נכון?

יואב בן צור: זה משהו אחר, שמה גדלים בטח דברים יותר טובים, אבל בכל אופן.

יואב קיש: אני רוצה לשמוע גם את המשטרה, אם יש עוד דברים שלא עלו עד עכשיו, אז בבקשה.

מיכה טובול: טוב, אדוני היושב ראש, כמה דברים.

מיכה טובול: בגדול העלו כמעט את הכול.

מיכה טובול: מבחינת משטרת ישראל מדובר באחד האירועים הדתיים המורכבים והגדולים ביותר שמשטרת ישראל מתמודדת איתו מדי שנה.

מיכה טובול: לאירוע הזה מגיעים מאות אלפי חוגגים בתוך פרק זמן קצר ולאזור גיאוגרפי מאוד מאוד מצומצם ומורכב, כמו שהתרשמת כרגע בסיור למעלה.

מיכה טובול: מבחינתנו כמשטרה אנחנו נערכים לאירוע הזה לאורך כל השנה בתיאום ובשיתוף פעולה הדוק עם המרכז הארצי למקומות קדושים וביתר שאת בחודש האחרון כשאנחנו מקימים מנהלת שנמצאת על ההר כחודש ימים ועובדת ומלווה את כל הפעילויות ואת כל העבודות שם על ההר.

מיכה טובול: משטרת ישראל מפעילה בכל השלבים, שלושה שלבים מרכזיים, כ-5,000 שוטרים, כשאת המסה המרכזית של 4,500 בערך בשלב האירוע, ביומיים, ברביעי-חמישי, שהם ימי ההילולה.

מיכה טובול: אנחנו כרגע נמצאים בשלבים הסופיים, בעיקול האחרון לקראת ההילולה.

מיכה טובול: אנחנו אחרי אישור תכניות של מפקד המחוז ובזמן הקרוב גם נעבור אישור של מפכ"ל.

מיכה טובול: אנחנו עברנו גם אישור תכניות של מפכ"ל וכמובן את ההצגה לשר.

מיכה טובול: באמת, כמו שאמרתי, אני רוצה לציין לחיוב את כל הנושא של שיתוף הפעולה עם כלל הגורמים, יש פה המון המון גורמים ששותפים לאירוע הזה וצריך לנתב את כולם, להביא את כולם לנקודת הפתיחה של ערב ההילולה ולסיים את ההילולה בשלום.

מיכה טובול: מבחינתנו כמשטרה אנחנו מתמקדים מאוד בנושא הבטיחות.

מיכה טובול: כמו שהבנת וראית במו עיניך, הנושא של ההר הוא מאוד בעייתי וצפוף כשלאורך כלל האירוע אנחנו מרכזים שם עשרות אלפים בעת ובעונה אחת.

מיכה טובול: החשיבה שלנו כמשטרה איך למלט מספר גדול - - -

יואב קיש: ואתה מרגיש היום נוח, שיש לך פתרון למקרה מילוט כזה?

מיכה טובול: הפתרונות שיש לנו כרגע מניחים את הדעת, יחד עם זאת היינו רוצים לשדרג את כל דרכי המילוט ולהרחיב אותן כדי ש - - -

יואב קיש: זה ציר העלייה הצפוני בעצם?

מיכה טובול: הציר הצפוני, דרך נחל מירון, לשדרג אותו בצורה מאוד רחבה.

מיכה טובול: יש צירי עלייה, יש ציר מהדרין, שזה ציר דרומית למושב, היינו מאוד רוצים להרחיב אותו לכמה שאפשר.

מיכה טובול: ככל שהצירים יהיו רחבים ועבירים ככה נוכל למלט אנשים בעת הצורך למטה.

מיכה טובול: ראית גם את כל הנושא של הרחבת מתחמי קהל.

מיכה טובול: כל שנה אנחנו כמשטרת ישראל נמצאים בהילולה, כל שנה כשההילולה יוצאת מוצלחת הרבה יותר אנשים רוצים להגיע ואנחנו כמשטרה צריכים להתמודד עם הכמות ההולכת וגדלה מדי שנה ומשתדלים לתת מבחינתנו את הפתרונות.

מיכה טובול: אז כמו שאמרתי, הרחבת התקהלויות והנושא של דרכי מילוט.

מיכה טובול: אני מאוד מברך על הפיתוח המואץ באתר, הנושא של ציר העלייה לציון.

מיכה טובול: אנחנו מרוצים מקצב העבודות והפעילויות שנעשות כרגע בהר.

מיכה טובול: בנושא התושבים, הסוגיה שהעלה פה ראש המועצה, אנחנו מודעים לבעייתיות של הציבור פה.

מיכה טובול: אנחנו מאזנים בין הצורך המבצעי שלנו לבין הצורך לשמור על שגרת התושבים.

מיכה טובול: אנחנו עושים את זה בצורה מושכלת, משתדלים עד כמה שניתן לא לפגוע בשגרת התושבים, אנחנו מנהלים פה אפליקציה כדי שיהיו אישורי מעבר, בעצם מאשרים לתושבים להיכנס לתוך היישובים - - -

יואב קיש: שנייה, אני רוצה לשמוע התייחסות של התושבים.

יואב קיש: מרדכי הלפרין, אתם מסתדרים עם התיאום הזה, זה עובד מבחינתכם?

יואב קיש: התושבים מצליחים - - - קודם כל מה שאמר ראש המועצה, השעה שנדחית מ-8:00 ל-9:00, זה כבר סוכם, סגור ואושר?

מיכה טובול: אנחנו משעה 7:00 נשב על המחסומים, המחסומים יהיו נושמים, בשעה 9:00 ניצור את המחסומים האלה.

יואב קיש: עד 9:00 לא תהיה מניעת תנועה, זה מה שסוכם.

יואב קיש: מבחינת הכניסה של תושבי מירון, הלפרין, העסק הזה עובד טוב?

מרדכי הלפרין: אנחנו מקווים שיעבוד הפעם טוב.

מרדכי הלפרין: לגבי ילדי בית הספר, אני אתן דוגמה.

מרדכי הלפרין: אני חושב שאני כבר 30 שנה בעסק הזה, כל שנה יש את הסיכום הזה, שמענו, ולא יודע, יש משטרת תנועה ויש משטרת ישראל, אנחנו יושבים עם משטרת ישראל, לא ישבנו עם משטרת התנועה, והסיכום על ידי משטרת ישראל ומשטרת התנועה זה סיפור אחר לגמרי.

יואב קיש: יש לנו גם משטרת התנועה פה.

מרדכי הלפרין: אני מעיד כאן על 30 שנה, רבותיי, 30 שנה שהסיכום הזה לא עובד וילדי מירון, ש-80% מהם צריכים להגיע למוסדות חינוך בצפת ו-20% צריכים להגיע כאן למרום הגליל נצורים בלי הודעה מוקדמת והפתרון - - -

יואב קיש: מילא נצורים, אבל לא יוכלו לחזור, זה ה - - -

מרדכי הלפרין: בדיוק כך.

מרדכי הלפרין: ואם הם כבר יוצאים אז לחזור זה בכלל סיפור - - -

יואב בן צור: לא, לא ללכת הם ישמחו.

מרדכי הלפרין: זה כתוצאה באמת מ - - -

יואב קיש: אז בוא נשאל.

יואב קיש: משטרת התנועה, הסידור הזה זה משהו שאתם - - -

מיכה טובול: לגבי הסוגיה הזאת, אנחנו כל שנה משתדלים לשדרג מבחינתנו כמשטרה את כל המערך הזה, אנחנו נפעיל מנהלת מיוחדת לכל הנושא של המעברים וכל מי שייתקע יוכל לקבל מספר טלפון להתקשר, יישבו שם נציגים של משטרת ישראל, של האג"מ, נציגים של את"ן, נציגים שלי, בעצם כל בעיה - - -

יואב קיש: מי בסוף יושב במחסום?

יואב קיש: מי הש"ג?

יואב בן צור: זו הבעיה.

יואב קיש: זה שלכם, אז בוא תגיד לנו איך - - -

יואב בן צור: לא, זה לא שלהם.

יואב קיש: של משטרת התנועה.

יואב קיש: אז בוא תסביר לנו.

יואב קיש: יש לנו גם את החבר'ה של בית חולים צפת, הם פה גם כן, אני מבין, נתקלים באותה בעיה, אז תיכף נשמע אתכם, אבל בוא תסביר לנו איך זה עובד ברמת האישורים עם המחסומים, למי כן נותנים, עד רמת הש"ג, מה שנקרא.

עמיר ג'יבלי: אני ברשותך אחלק את התשובה שלי לשני חלקים.

עמיר ג'יבלי: האחד זה תושבי המקום, שבשונה משנה קודמת, זה ביוזמה של מי שאחראי בסוף על הרישוי והנפקת האישורים, שהמחוז מתכלל את זה בראשותו של מיכה ואנשיו, השנה אין אישורים גורפים לכניסה לתוך מירון, למה אני מתכוון?

עמיר ג'יבלי: זה אומר שאם מישהו, סתם לדוגמה, גר בצפת ואנחנו רוצים לתת לו מחנניה להיכנס, אז הוא לא יכול להיכנס לחנניה, הוא יכול לנסוע רק דרך עמיעד ולהיכנס.

עמיר ג'יבלי: אם מישהו גר במירון, אז הוא יכול להיכנס מחנניה, אם מישהו גר באזור פה של המועצה, הוא יכול להיכנס למירון.

עמיר ג'יבלי: זאת אומרת שאנחנו רוצים - - -

יואב קיש: לא הבנתי.

יואב קיש: מי שרוצה לחזור - - -

מרדכי הלפרין: גם מיכה לא הבין.

מרדכי הלפרין: הנה יש לך דוגמה, שתי משטרות, אחד לא מבין את השני.

מרדכי הלפרין: זה נגד כל מה שאנחנו למדנו.

מרדכי הלפרין: אני לא מאלה שמטאטאים דברים מתחת לשולחן, אני אומר לך עכשיו שמיכה אמר לי באוזן שהוא לא מבין מה הוא מדבר ואני אומר לך, כאחד שישב עם תכניות, הם לא יודעים מה הם עושים והם לא יודעים מה הם עושים.

מרדכי הלפרין: אז אחרים יפחדו להגיד את זה, אני לא מפחד.

יואב בן צור: אז הנה, אנחנו באנו לפה לעשות ישיבה של המשטרה.

מיכה טובול: אדוני, ברשותך, אמרנו, אנחנו החלטנו לנהוג פה עם התושבים באשכולות.

מיכה טובול: אני אתן את הדוגמה של אשכול יישובים חנניה, אנחנו יודעים שעד כפר שמאי כל היישובים בין צומת חנניה לכפר שמאי אלה יישובים שיוכלו להיכנס ולצאת רק מצומת חנניה ולא יעברו לנו דרך המעגל וככה אנחנו - - -

יואב קיש: צודק, כולם צריכים לרדת דרומה לחנניה, הם לא יכולים לצפות לעבור - - -

מיכה טובול: בדיוק.

יואב קיש: הם עושים את כל הסיבוב.

מיכה טובול: בדיוק.

מיכה טובול: לצפת אותו דבר וליישובים של גוש חלב - - -

יואב קיש: מה קורה עם בר יוחאי ואור הגנוז?

מיכה טובול: בר יוחאי ואור הגנוז וכולל מושב מירון, אלה יישובים שהכניסה אליהם תהיה רק מאזור גוש חלב או מאזור צבעון, זהו.

יואב קיש: זאת אומרת גם לצפת הם לא יכולים?

יואב קיש: את הצומת ב-89 הם לא יכולים לבוא ולעשות שמאלה לצפת?

מיכה טובול: לא.

מיכה טובול: מי שירצה לנסוע - - -

יואב קיש: זה תמיד היה ככה?

מרדכי הלפרין: זה כבר כמה שנים.

יואב קיש: זה מה שהולך להיות.

יואב קיש: אני מבין אותך, הלפרין, עכשיו.

עמיר ג'יבלי: אני גם מקווה שהוא הקליט את זה, שהוא יוכל לשלם את זה אחרי זה כי אני דווקא הבנתי מאוד טוב את - - -

יואב קיש: לא, אני אגיד לך מה שאני הבנתי.

יואב קיש: אני מבין, וזה אולי משהו שטוב שעלינו עליו עכשיו, אני לא הבנתי את זה קודם.

יואב קיש: בניגוד לשנים עברו, אנחנו מדברים על השנה הראשונה שהמעגל שאנחנו ראינו משתק את כל התנועה לכל תושבי האזור, אין חציות שם, מה שבעבר היה.

יואב קיש: בעבר אפשרתם את הצירים פתוחים לתושבי המקום ומעכשיו זה לא יקרה.

יואב קיש: זה שינוי דרמטי, להבנתי.

עמיר ג'יבלי: זה גם הפקת לקחים, למה?

עמיר ג'יבלי: כי אדם שנכנס באפליקציה, שיש לו אישור, זה יכול להיות אפילו מישהו שמתארח בצימרים, לצורך העניין, הוא יכול להיכנס ולהסתובב.

עמיר ג'יבלי: בכל מקום שהוא יגיע, באפליקציה מופיע שיש לו אישור, אז הוא גם יכול לעשות שאטלים, להיכנס, לצאת.

יואב קיש: עשה מן הסתם גם.

יואב קיש: אנחנו מכירים את עם ישראל.

יואב בן צור: הוא צריך לכסות את הצימר.

עמיר ג'יבלי: בסוף סוף אנחנו מדברים על מעגל שככל שנקטין את כמות הנוסעים בו ייטב לנו ולאוטובוסים.

יואב קיש: כן, אבל בסוף, מה שקרה מהסיפור הזה, שהתושבים עצמם, בגלל אותם אלה - - - אולי גם חלקם תושבים, עזוב, אני לא מכליל, אלה שמתנהגים לא כשורה ומנצלים את הזכות הזו בשביל תנועה מוגברת, נקרא לזה, בסופו של דבר אלה שרוצים לחיות את חייהם הרגילים, יהיה להם סיוט עכשיו יום וחצי, כולל אם זה רופא שצריך להגיע לצפת לבית החולים, עכשיו הוא צריך לעשות סיבוב של שעה.

מיכה טובול: אנחנו יושבים על כל הנושאים האלה, ישבתי גם עם הנציגים של - - -

יואב קיש: רגע, אני רוצה לשמוע את בית החולים בעניין הזה.

יואב קיש: מי רוצה לייצג?

חיים: אני חיים, מהנהלת המרכז הרפואי זיו.

חיים: בהמשך לדברים שהם שנאמרו, רואים את גודל האירוע ואת היקף המבקרים וזה רק הולך וגדל משנה לשנה מצד אחד, אנחנו גם נערכים בתוך המרכז הרפואי עם תגבור של צוותים והגדלה של צוותים.

חיים: צריך להזכיר שזה לא רק המבקרים, יש גם את צה"ל ובאופן ברור בשבוע הזה התפוסה שלנו גדלה מאוד וזה רק לאירועים מקומיים, שלא לדבר על אירועי אר"ן, חלילה, שלא יהיו.

חיים: לכן אנחנו נערכים מבעוד מועד.

חיים: העניין הוא שכל שנה הדבר הזה נעשה קשה יותר, הצוותים שלנו לא מצליחים להתחלף בזמן.

חיים: זו בעיה נוספת, זה איחורים ועיכובים של שעה וחצי-שעתיים, הצוותים מתעכבים ולא מגיעים בזמן.

יואב קיש: בגלל מה?

יואב קיש: לא מגיעים בזמן לצפת, לבית החולים?

חיים: כן, לא מתחלפים, הצוותים הרפואיים, הרופאים, האחיות.

יואב קיש: מאיפה הם מגיעים לבית החולים?

חיים: הם מגיעים מכל האזור.

יואב קיש: זאת אומרת סגרו לכם את הצומת של מירון ואז - - - אבל מגיעים לשם חצי מיליון איש, איך אתם רוצים?

קריאה: מסביב.

יואב קיש: אז אתם מתדרכים אותם לנסוע מסביב?

חיים: כן.

חיים: עדיין מדובר כאן בהיקפים גדולים של תנועה ובחוסר יכולת להתגבר על הפקק.

חיים: ברגע שהגענו למחסום ורואים, הייתה פגישה עם המחוז, אצלנו במרכז הרפואי, יש רשימה שמית של אנשים שאנחנו מעבירים וברגע שמגיעים למחסום אז מאפשרים את המעבר.

יואב קיש: אבל היום לא יאפשרו יותר.

חיים: הבעיה היא להגיע למחסום.

מיכה טובול: אמרנו, הנושא של המעבר במעגל, הוא סגור לכולם.

יואב קיש: לא, השאלה אם המעגל משתק את הצומת של מירון לכיוון צפת.

יואב קיש: זה מה ש - - -

מיכה טובול: במעגל נוסע רק בתחבורה בציבורית.

מיכה טובול: צריך להבין, אני חושב שאני הסברתי לך את זה למעלה, מבחינתנו מה שקרה בשנה שעברה, הנושא של תנועת כלי רכב פרטיים שהתערבבה עם התחבורה הציבורית.

מיכה טובול: קודם כל זה יצר סכנה לאנשים - - -

יואב קיש: זה הבנתי, זה חתכתם.

יואב קיש: אבל עכשיו, מישהו שיש לו אישור, חשבתי שאתם כן מכניסים אותו.

מיכה טובול: בשנה שעברה, מאחר שהעובדים של בית החולים יכלו לעבור דרך המעגל, הם פשוט נתקעו בפקק אינסופי שלא יכלו לעבור אותו.

מיכה טובול: אגב, אני גם דיברתי עם הקב"ט של בית החולים, הסברתי - - -

יואב קיש: הם לא נכנסים למעגל עצמו.

מיכה טובול: הם נכנסים לתוך המעגל, אין דרך אחרת, הם חייבים לעבור דרך המעגל.

מיכה טובול: אם אני מגיע מחנניה אני חייב לעבור דרך המעגל.

מיכה טובול: הוא יודע והוא גם הבין את זה.

מיכה טובול: אנחנו מרכזים רשימות.

מיכה טובול: מבחינתנו, לטעמי, הם גם יגיעו בצורה הרבה יותר, אמנם הם ייסעו טיפה יותר, אבל הם לא יעמדו בפקקים האינסופיים האלה שהיו לנו בשנה שעברה בתוך המעגל.

יואב קיש: טוב.

יואב קיש: אריה, אתה רוצה להגיד רגע מבחינת התושבים איך זה הולך להיות?

יואב קיש: תציג את עצמך.

אריה שלג: אני שלג אריה, גר במושב מירון, חבר מועצה אזורית מרום הגליל, חבר במושב מירון וחבר גם בוועדת בניין ערים במועצה.

אריה שלג: אני כ-30 שנה תושב מושב מירון.

אריה שלג: אני רוצה לחלק את מה שאני רוצה להגיד לשניים, דבר ראשון, כששמעתי את המנכ"ל של משרד הדתות, הוא דיבר על תקציבים, זה 15, זה 10, זה מיליון, זה שניים, זה שלושה, הכול מסביב למירון, איפה מירון עצמה נמצאת?

אריה שלג: אתה שם שקל?

אריה שלג: לא.

אריה שלג: אתם צריכים, כשאנשים באים לתוך היישוב, שיהיה להם כיף להיכנס ליישוב, ולא בורות ולא כבישים, בשאטל 6, אתה מוריד את כולם פה, עוברים דרך מירון.

אריה שלג: אני שמעתי שיחה היום בין שני אנשים על לכלוך, זה היה מביש.

אריה שלג: במקרה הייתי בשיחה.

אריה שלג: אנשים נכנסים לתוך מושב מירון, אנשים צריכים להיכנס בבטחה, צריכים לעבור, לא יודע מי צריך לעבור, על הכבישים, על המדרכות.

אריה שלג: לא רק מושב מירון נוסע על הכבישים האלה, שיהיה ברור לכולם פה, ולא רק אנשי הצימרים.

אריה שלג: זה אנשים, אם אתם הייתם בחצי השנה האחרונה בתוך מירון אתם הייתם מבינים מה הולך בתוך מירון, סכנת נפשות.

אריה שלג: הנה, ראש המועצה פה יעיד והמהנדס של המועצה, כולם יודעים בדיוק מה קורה בתוך מירון במשך השנה.

אריה שלג: אז אתם יכולים להגיד מה שאתם רוצים ואתם לא מתייחסים בכלל למה שקורה בתוך מירון.

אריה שלג: הייתי חושב, היושב ראש, בקשה, לעבור עם כמה אנשים, לא יודע מי הסמכות, לראות את מושב מירון.

אריה שלג: אז יש כביש 10 במושב מירון, שם עוברים רוב האנשים שבאים לתוך מירון, שבאים לרשב"י, ושם צריכים להשקיע כסף.

אריה שלג: לא יודע מאיפה הכסף צריך להיות, מכל המיליונים - - - נכון, תגיד שזה הבית שלי, בסדר, אני גר שם, מה לעשות, ישראל דרעי, אתה כל הזמן מסתכל, אני לא הפרעתי לך כשדיברת, יכולתי להגיד לך מה - - -

יואב קיש: טוב, אריה, לעניין.

יואב קיש: עזוב את הערות הביניים.

אריה שלג: לצורך העניין, מה שאני אומר, הנושא הזה של התשתיות בתוך מושב מירון, פה ועכשיו, ומנכ"ל גם יכול לראות את המצב, הוא יודע בל"ג בעומר איפה אנשים הולכים ואיפה המכוניות הולכות ושם צריך להשקיע כסף.

אריה שלג: בלי בושה.

אריה שלג: זה דבר ראשון.

אריה שלג: דבר שני, אני גר במושב מירון, באים אליי שני שוטרים לפני שבועיים-שלושה, 'כמה צימרים יש לך?', 'כמה יש לך אתה?' 'איפה תחנה?', 'איפה תלך?', מקובל עליי, אין בעיה, אבל לא יכול להיות שבל"ג בעומר 1,000 מכוניות אני רואה בתוך מירון, מאיפה הם באים?

אריה שלג: הוא בא, מכניס לי אנשים בתוך היישוב, בתוך המעגל של היישוב שלי ואני, אריה שלג שגר במושב מירון, לא יכול להיכנס.

אריה שלג: כל שנה זה קורה, אתם יכולים להעיד, כולם פה יכולים להעיד.

יואב קיש: מי נותן את אישורי הכניסה בסוף לתוך מירון?

מיכה טובול: אנחנו מרכזים אותם.

יואב קיש: מי האנשים שיכולים לקבל אישורי כניסה?

מיכה טובול: קודם כל תושבי המושב, הכניסה שלהם היא על פי הצגה של המספר.

יואב קיש: אבל עכשיו אמרתם שבנוהל השנה לא יהיה, או שלתושבים כן תאפשרו?

מיכה טובול: התושבים יכולים להיכנס.

מיכה טובול: רק השנה הגבלנו את הנושא של תנועת התושבים למספר נסיעות.

מיכה טובול: בשנה שעברה זיהינו שהייתה שם - - -

יואב קיש: שעשו שאטלים?

מיכה טובול: שאטלים על ימין ועל שמאל ובעצם פקקו לנו את כל ציר 89 ואת כל המושב.

יואב קיש: 89 לאיזה כיוון, גם לצפת וגם ל - - -

מיכה טובול: לכל הכיוונים.

מיכה טובול: השנה החלטנו שאנחנו נגביל את הכניסה.

יואב קיש: אז מה תגידו לו, פעם שלישית תגידו לו 'אתה לא יכול לצאת?

יואב קיש: '

מיכה טובול: תראה, אנחנו לא עומדים על האחד על הכניסה הזאת, אבל אם אנחנו נבין שמדובר פה באיזה רצידיביסט שמתעסק ונכנס ויוצא לעניינים מה שנקרא לא כשרים אנחנו נגיד לו בו במקום שהוא לא יכול להיכנס.

אריה שלג: מקובל.

אריה שלג: בסדר גמור, אבל אתה לא יכול לראות אנשים שלא קשורים למושב, אלפי מכוניות - - -

יואב קיש: בסדר, הוא עונה.

מיכה טובול: כל הנושא של צימריסטים, אנחנו הולכים להגביל.

מיכה טובול: צריך להבין, כל צימריסט, ברגע שהוא מקבל רישיון לצימר יש לו חניה בתוך החצר שלו, זה אומר שאם יש לו שני צימרים ויש לו שני מקומות חניה לשני כלי רכב ועוד כלי הרכב של, זה אומר שהוא לא צריך לחנות ברחוב הראשי.

מיכה טובול: מדובר ברחובות שאנחנו כמשטרה רוצים לשמור אותם נקיים למקרי חירום, שלא ניתקע שם עם אמבולנסים וכבאיות שלא יכולים לעבור.

יואב קיש: מי עוד נכנסים?

מיכה טובול: אנחנו מכניסים צימריסטים, אנחנו מכניסים - - -

יואב קיש: איך אתה בודק את הצימריסטים?

מיכה טובול: יש לנו רשימה מסודרת שאנחנו מקבלים מהמועצה, לכל משפחה כמה צימרים יש, כמה מקומות חניה ו - - -

יואב קיש: ומספר רכב והכול?

יואב קיש: הם כאילו לצורך העניין הופכים להיות תושבים?

מיכה טובול: לא, תושבים זה משהו אחר.

מיכה טובול: תושבים, האגודה מרכזת לנו את כל מספרי כלי הרכב של התושבים ואנחנו מנהלים את זה בתוך אפליקציה ואנחנו רואים, כל רכב שנכנס, אנחנו מסמנים באפליקציה כניסה - - -

יואב קיש: אז הם יוכלו להיכנס למירון, אבל לא למעגל גם כן?

מיכה טובול: הם לא יוכלו לעבור במעגל.

יואב קיש: אז אם הוא רוצה לנסוע לצפת הוא יצטרך לבחור - - -

מיכה טובול: אם הוא יצטרך לנסוע לצפת הוא יפנה שמאלה לכיוון גוש חלב, דרך דלתון הוא ייסע לצפת.

אריה שלג: ואיך הוא חוזר בחזרה?

מיכה טובול: אותו דבר, דרך גוש חלב.

יואב קיש: הוא לא יכול לצאת לצומת עצמו.

יואב קיש: זה חדש, אבל אתה אומר שממילא הם היו עומדים בפקק שם של המעגל.

יואב קיש: אז זה אותו דבר גם לרופאים, אתם גם צריכים לדעת את זה.

קריאה: כמו שחיים ציין כרגע, להגיע למחסומים לוקח לעובד בית חולים, למשל רופא כונן ב-12:00, 1:00, 2:00 לפנות בוקר צריך להגיע - - -

יואב קיש: למה הוא צריך להגיע למחסום?

יואב קיש: הוא צריך ללכת לעקוף, או מכפר חנניה, שיירד לכפר חנניה - - -

קריאה: הוא מגיע לצומת עמיעד, עד שהוא יגיע ל - - - ייקח לו שעה וחצי, עד שהוא יגיע לצומת עין זיתים ייקח לו שעה וחצי.

יואב בן צור: אז מה אתה רוצה?

יואב בן צור: אז תעביר אותו במסוק.

קריאה: אם הוא צריך לעשות ניתוח, להגיע דחוף לבית חולים, אירוע דחוף, הוא יחכה עד שהוא יגיע לבית החולים שעה וחצי?

יואב קיש: מה שאני כן שומע פה ואני אומר את זה לרופאים, אם יש לך מקרה חירום שאתה חייב להביא רופא מהר, אני לא רואה דרך אחרת חוץ מלהביא אותו באמבולנס, הוא לא יצליח אחרת לעבור, אין מצב.

קריאה: אבל כשאתה צריך להעביר חמישה, שישה, עשרה רופאים, מה אתה עושה?

יואב קיש: אם זה החלפה אופרציה סטנדרטית יצטרכו לצאת מוקדם, אין מה לעשות.

יואב קיש: אני לא רואה פתרון.

מיכה טובול: אדוני היושב ראש, הם יצטרכו לעמוד גם ככה כדי - - -

יואב קיש: זה לא יעזור להם, יש פה פקק מובנה, מה תעשה?

יואב קיש: טוב, אני רוצה לגמור את הנושא של עוד אישורים.

יואב קיש: מי נכנס בסוף ומעמיס על מירון מעבר לתושבים והצימריסטים?

מיכה טובול: אז לא אחת מצאנו גם פרצות בגדרות המושב.

מיכה טובול: בשנה הקודמת הייתה פריצה מהקטע הצפוני, ההילולה הייתה אמנם במוצאי שבת, אבל לקראת יום שישי הייתה שם פריצה המונית, שנכנסו מאות כלי רכב לתוך המושב.

מיכה טובול: השנה גם את הפרצה הזו אנחנו חסמנו.

יואב קיש: אבל הרכבים לא אמורים להגיע לשם בכלל.

מיכה טובול: הם לא אמורים להגיע, עובדה שהם הגיעו.

מיכה טובול: השנה אנחנו נשתדל, עד כמה שניתן, את המינימום שבמינימום כלי רכב להכניס.

מיכה טובול: כל רכב שייכנס, הוא יבוקר, כל רכב שייכנס יירשם ותהיה לנו שליטה.

מיכה טובול: לדוגמה, קבענו החלטה גורפת, עד שעה 12:00 בצהריים, יום רביעי, צימריסט שלא הגיע, הוא לא ייכנס לתוך המושב, הוא יחנה פה במועצה והוא יצטרך להגיע בשאטל לתוך המושב.

מיכה טובול: זה כדי למנוע לחץ על כל הנושא של הכניסה למושב.

יואב קיש: אבל זה דווקא אישורים של אנשים שצריכים להיכנס וטוב שייכנסו ואני מקווה שבעניין הזה אתם מסונכרנים עם מה שאמר מרדכי הלפרין, שלא יהיה מצב שמי שצריך להיכנס ליישוב נשאר בחוץ.

יואב קיש: מצד שני, לא יודע, מגיע אדמו"ר מכובד, אז מן הסתם גם הוא מקבל מכם אישור - - -

מיכה טובול: יש לנו נושא של מאושרי מעבר, זה בעצם אח"מים, שאנחנו מעלים אותם - - -

יואב קיש: על איזה מספרים אנחנו מדברים?

מיכה טובול: אנחנו מדברים על בסביבות משהו כמו 400.

יואב קיש: זאת אומרת יש 400 אישורים לאח"מים.

מיכה טובול: כן.

מיכה טובול: אנחנו מעלים אותם בצורה מסודרת, בשיירות, יש מחניון חלפתא - - -

קריאה: הוא שאל אם תיתנו לשר דרעי הפעם לעבור.

מיכה טובול: אנחנו מעלים אותם בצורה מסודרת בשיירות לחניון שהכשרנו למעלה, זה נקרא חניון בורמה, בחיבור בין צירי הבורמה ושם בצורה מסודרת הם יורדים להר, חוזרים בחזרה לחניון ויוצאים דרך שער המושב.

יואב קיש: אז אתה אומר שגם ה-400 רכבים האלה לא צריכים למצוא את עצמם בתוך מירון.

מיכה טובול: לא, אין כניסה למירון.

יואב קיש: אז איזה רכבים מגיעים למירון?

מרדכי הלפרין: אנחנו נעמיד השנה צוות הסרטה ו - - -

מיכה טובול: היו פריצות ומאשר שבשנה שעברה, לדוגמה, אישרנו לכל נושא תעודת זהות במושב מירון להציג תעודה ולהיכנס היו הרבה אנשים שהיו מתחברים לכל מיני כלי רכב, באים לשער, מציגים תעודת זהות ונכנסים ואז ככה מעמיסים את כל היישוב.

מיכה טובול: השנה אנחנו נהיה מאוד מדויקים, רק כלי רכב שאנחנו נדע בוודאות שהם שייכים לתושב המקום, גם על ידי מספר רכב וגם על ידי הצגת תעודת זהות, ייכנסו לתוך המושב וככה מבחינתנו אנחנו נחסוך את - - - אדוני, רציתי להוסיף משהו, רק נקודה אחת.

מיכה טובול: צריך להבין, כשאנחנו מדברים על מעגל התנועה מבחינתנו כמשטרה הגזרה היא שווה, גם לציבור וגם לכוחות ביטחון.

מיכה טובול: גם כוחות ביטחון לא יעברו במעגל, נקודה.

מיכה טובול: אנחנו כוחות הביטחון, הם יעשו את כל הסיבובים כדי לא להעמיס על המעגל.

מיכה טובול: מבחינתנו החשיבות היא קריטית שהמעגל הזה יזרום כל הזמן.

יואב קיש: תודה.

יואב קיש: אנחנו מתכנסים לסיום הדיון.

יואב קיש: אני רוצה לשאול אם יש עוד גורמים - - - מרדכי, עוד לא דיברת, אני תיכף אתן לך, אבל רק לדעת אם יש גורמים של משרדי הממשלה השונים או רשויות שונות שעוד רוצים לדבר ולא דיברו ולא התייחסו.

ישראל דרעי: ברשותך, אדוני היושב ראש, בשם רמ"י.

יואב קיש: עוד רגע, אני רוצה את הלפרין ואחר כך זה.

יואב קיש: בבקשה.

מרדכי הלפרין: בקצרה אני רוצה לגעת במספר נקודות, מהן נקודה שכבר הועלתה כאן, אבל צריך אולי לחדד אותה, הנושא של ביוב.

מרדכי הלפרין: אני חושב שעשה הרבה מאוד עודד פלוס בנושא הזה של תשתיות ביוב, אבל יש כאן מצב מאוד מאוד - - - איך הוא אמר?

מרדכי הלפרין: אם זה לא היה שלי אז גם אני הייתי צוחק.

מרדכי הלפרין: השקיעו מיליונים במערכת ביוב, אבל לא חיברו אותה, שכחו לחבר אותה, למה אני מתכוון?

מרדכי הלפרין: הצנרת הזאת מגיעה היום לשום מקום - - -

יואב קיש: בסוף שלה?

יואב קיש: תחנת השאיבה?

מרדכי הלפרין: עוד לפני תחנת השאיבה.

מרדכי הלפרין: משרד הבריאו, יושבים פה נציגים, אין שבת, כולל שבת אתמול, שהביוב לא עולה על גדותיו, היישוב מסריח ואנחנו פשוט חיים בתוך מדמנה וכל זה בגלל שלא נתנו, כנראה, את הדעת על כך שביוב, צנרת חדשה ומצוינת, צריך גם לדעת לחבר אותה.

מרדכי הלפרין: נכון לרגע זה היא לא מחוברת, נכון לרגע זה עדיין מירון, לא בל"ג בעומר, אני מדבר איתך על כל שבת, כולל השבת האחרונה, הייתה מלאה עד אפס מקום, אלפי אנשים, הביוב עלה על גדותיו.

מרדכי הלפרין: יש לנו את הכול מוסרט ואם יש צורך להעביר אז נעביר.

מרדכי הלפרין: אבל חייבים למצוא פתרון לעניין הזה.

מרדכי הלפרין: דיבר ראש המועצה על הנושא של תחנת השאיבה, שהיא כמובן חייבת לקבל מיידית שדרוג, אבל עוד בדרך אליה מתברר שיש בורות רקב ובורות הרקב האלה לא מטופלים, אלה בורות שכנראה עשו לפני עשרות שנים ונמצאים בשטחים שקשה מאוד להגיע אליהם.

מרדכי הלפרין: על הביוב נעשו דברים גדולים - - -

יואב קיש: נבקש ממשרד הבריאות להתייחס לזה.

מרדכי הלפרין: אני שוב אומר תודה, היוזמה הייתה בעיקר של מנכ"ל המשרד לענייני דתות, אבל העבודה הזו חייבת להסתיים, אחרת זה פשוט מעשה חלם.

מרדכי הלפרין: זה בנושא הזה של הביוב.

מרדכי הלפרין: אני לא יודע סכומים.

מרדכי הלפרין: הראיתי לך בדרכנו לכאן את הסיפור של הכניסה ליישוב ואני מבין שיש הקלטה והדברים נרשמים, אני מאוד מאוד רוצה לקוות שהדברים שאני אומר עכשיו, אנחנו נתבדה, אבל כפי שאנחנו רואים בשטח, ודיברתי עם המהנדס, שזו לו השנה הראשונה שהוא מגיע למירון, אני לא רואה איך השער הירוק, שהוא שער הכניסה של התושבים ושל כוחות הביטחון, ובכלל הייתי חושב להגיד שהשער הזה הוא השער החשוב ביותר, לא רואה איך השער הזה יישאר עביר לאור התכנית החדשה שקיימת היום, להביא עשרות אלפי אנשים לכביש 89 לאור כל מה ששמענו, ולאפשר לאוטובוסים גם להסתובב חזרה.

מרדכי הלפרין: משהו כאן, לעניות דעתי, והדברים ייבחנו אחרי ל"ג בעומר, לא רק שהשער הירוק ייסתם, אני אומר לכם שגם הכניסה למועצה האזורית וליישובים אור הגנוז ובר יוחאי תיסתם.

מרדכי הלפרין: ואני לא נביא זעם.

מרדכי הלפרין: נושא נוסף שהוזכר כאן זה הנושא של תשתיות קבע שזה בוודאי דבר שיש לו היגיון, אבל צריך להפעיל את ההיגיון אולי קצת יותר ולהבין שיש היום חניון גדול מאוד של אגד, שהוא ניתן רק לאגד והוא הסמוך ביותר למקום עליית הציבור לרשב"י ובמקום לחשוב על עקירה של כרמי יין, שהם היום מהכרמים המפוארים ביותר שקיימים בישראל והתוצרת שלהם היא מכובדת ומוכרת בכל רחבי העולם, במקום זה להפעיל קצת את הראש ואם משקיעים כסף אפשר בהחלט, יש לנו שר תחבורה מצוין, אפשר להציג תכניות בפניו ולהציג תכנית שבה את החניון הזה של אגד, שנמצא בבעלות המדינה ולא נמצא בחזקת חקלאים קשי יום, לקחת את החניון הזה ולבנות בו קומה, שתי קומות, שלוש קומות, כמו שעושים בכל המדינות הנאורות בעולם כשרוצים לקרב את החניה למקום אירוע.

מרדכי הלפרין: ולא לחשוב על דברים שרוח הציונות מאוד מאוד רחוקה מהם, כמו לקחת מחקלאים את אדמתם ואת פרנסתם תמורת כסף או נזיד עדשים.

מרדכי הלפרין: אנחנו לא מחפשים כספים, אנחנו רוצים להמשיך להיות חקלאים, כולכם רואים שאנחנו חקלאים, אנחנו עובדי אדמה - - -

קריאה: רואים רואים.

מרדכי הלפרין: אתם יכולים לצחוק כולכם, אבל אנחנו מגדולי כורמי היין במדינת ישראל ויש לנו תוצרת ייחודית מאוד ואנחנו רוצים להמשיך עם זה ובעזרת ה' נמשיך ואתם לא צריכים להפריע לנו, אלא אתם צריכים להפעיל את הראש איך פותרים באמת את הבעיות של האירוע הזה שהוא האירוע החשוב ביותר, הגדול ביותר במדינה.

מרדכי הלפרין: לסיום אני רוצה לומר, הזכרתם כבר, יש לנו שר תחבורה ושר התחבורה הזה, כפי שאתם כולכם בוודאי יודעים, הוא ביצועיסט גדול וכשישבנו בישיבה לפני מספר חודשים עם השר והעלינו נושאים, חבל שלא העלינו את הנושא הזה של חניה, אבל נעשה גם את זה, העלינו את הנושא של רכבת לכרמיאל, שמבחינתנו צריכה להמשיך עד מירון ולפתור הרבה מאוד בעיות.

מרדכי הלפרין: עלה הרעיון שאני יודע שהוא קורם עור וגידים, רעיון מהפכני, הרכבת הזאת הרי תמשיך לקרית שמונה ויש תכנון כבר די מושלם כדי להביא אותה ולקיים מסוף בצומת חנניה, שזה יהיה, ומצומת חנניה אישר שר התחבורה רכבל להסעת המונים, לא רכבל של סקי באלפים, אלא רכבל להסעת המונים שהוטל על חברת יפה נוף לתכנון ולביצוע, וידוע לי שיש כבר התקדמות בעניין הזה.

יואב קיש: ובחנניה מתוכננת תחנת רכבת?

מרדכי הלפרין: נכון, בצומת חנניה מתוכננת תחנת רכבת שכל עניינה זה באמת מירון ולכן משם, ברגע שיהיה רכבל להסעת המונים כמובן שהעסק הזה יקבל צורה אחרת.

מרדכי הלפרין: אני בכל זאת מאחל לכולנו שלא נצטרך לעסוק בגזלה של קרקעות חקלאיות.

מרדכי הלפרין: פה אני בכל זאת אגיד שני משפטים בעניין הזה.

מרדכי הלפרין: רבותיי, אין כאן נציג של רשות מקרקעי ישראל - - -

קריאה: יש.

קריאה: הגברת.

מרדכי הלפרין: תדעו, אתם כולכם חזקים על חקלאים.

מרדכי הלפרין: כשמדובר על רט"ג אז כולם פה נמושות.

מרדכי הלפרין: סיפר לנו כאן המפקד, כשצריך להעביר שני סלעים ממקום למקום כדי למצוא מעבר לאוטובוס, פתאום כולם רט"ג.

מרדכי הלפרין: אין כאן נציג של רמ"י ואין כאן נציג של משרד החקלאות, אז במשפט אחד אני אסביר לכם באמת על מה מדובר.

מרדכי הלפרין: אחד החוקים הראשונים שחוקקה הכנסת זה חוק ההתיישבות, בחוק ההתיישבות, שעל פיו אנחנו מקבלים את הקרקעות בהסכם חכירה, ישנן מגבלות שהקרקעות האלה צריכות להיות אך ורק לצורך חקלאי.

מרדכי הלפרין: היום במושב מירון יש לנו תקן שהוסב במאמצים גדולים מאוד, של 41 דונם לכל חקלאי במירון.

מרדכי הלפרין: בפועל יש לנו בקושי 32 דונם לכל חקלאי ואנחנו אמורים לקבל עוד מאות דונמים כדי לעמוד בתקן הזה.

מרדכי הלפרין: מעכבים לנו את התקן, וכאן אני מבקש את תשומת לבך, כי כל פעם אומרים 'אתם עבריינים על חוק החקלאות, במקום לעשות חקלאות עשיתם חניון אוטובוסים'.

מרדכי הלפרין: זאת אומרת יש לנו מדינת ישראל אחת, אבל יש רשות שאומרת 'תשמרו על חוק ההתיישבות אז אנחנו נהיה איתכם בסדר' ויש רשות אחרת שאומרת 'בואו תנו לנו להחנות אוטובוסים'.

מרדכי הלפרין: לא ניתן להחנות אוטובוסים על אדמה חקלאית, נקודה.

דני סיידא: אני בטוח שהרב מרדכי לא הבין מדבריי שאני נבחרתי לכנסת כדי לפגוע בתושב במירון שאותו אני אמור לייצג, אז חס וחלילה לא התכוונתי, אני התכוונתי שבמירון יוכלו לקבל במקום 40 דונם, שיצטרכו את זה לציבור הרחב, מכסות ללול למשל, להטלה, שזה יהיה הפיצוי, שיעסקו בחקלאות וגם ירוויחו לא פחות.

דני סיידא: לא התכוונתי לפגוע בך, מרדכי, בטוח שלא, אלא לשדרג אותך ושעם ישראל ייהנה ואתה לא תחסר.

יואב קיש: תודה רבה.

יואב קיש: משרד הבריאות, בבקשה, אני מבקש להתייחס גם לנושא הביוב.

ברכה כהן: אז מזה מספר שנים שאנחנו יחד עובדים מול הגורמים שמייצגים את האירוע מבחינתנו.

ברכה כהן: ההתייחסות אולי של המהנדס תהיה לגבי החיבור, המערכת שקיימת ובעצם לא מתחברת, אבל אנחנו יכולים להגיד שעד היום, לצערנו הרב, אין לנו במשרד תכנית למערכת המים והביוב שאנחנו יכולים לבוא ולהגיד, כולל המערכת הזמנית ששמים אותה לצורך האירוע הגדול הזה.

ברכה כהן: מדובר בהרבה קווי ביוב ומים שצצים, בנוסף לבעיות הקיימות, לצורך האירוע שמתקיים.

יואב קיש: השאלה פה, מה שאמר המנכ"ל, על השקעות קבועות כדי להקטין את ההשקעות השוטפות רק לטובת האירוע.

עמית סופר: תכנית יכולה להיות, השאלה אם יהיו תקציבים.

עמית סופר: זאת אומרת מחר בבוקר תוך חודש ימים אפשר להעמיד תכניות לעילא ולעילא, השאלה אם נוכל לקבל תקצוב למערכת ביוב שתוכל לתת מענה לכמות השפכים הגדולה שם.

חיים רוטברט: זה דגש יפה, משום שכאילו מסביב לשולחן הבנו שיש כבר מערכת.

חיים רוטברט: אנחנו כל שנה נתקלים בזה, כמו שהרב מרדכי סיפר לנו, על הצפה של ביוב בזמן ההילולה.

חיים רוטברט: מבחינתנו זה ייהרג ובל יעבור.

יואב קיש: זה מתוקצב?

עודד פלוס: אנחנו לא מתקצבים דברים כאלה, אני לא מתקצב מערך ביוב.

עמית סופר: אדוני היושב ראש, צריך החלטת ממשלה שתדע לתת מענה תקציבי, וחלק מהדברים זה מערכת הביוב ויש עוד פערים נוספים שקיימים, אבל אני חושב שהגיע הזמן שתהיה פה החלטת ממשלה עם נגזרת תקציבית שנוכל ליישם את זה.

יואב קיש: עוד דברים?

חיים רוטברט: אני הראיתי דוגמה ללאה, מנהלת הוועדה, שקו ביוב שעובר, יורד מההר, יורד לכיוון המקום שזה מתנקז, בדרך יש הכנסת אורחים, בדרך יש קווי מי שתייה, זה צריך להיעלם, כאילו זה הפתרונות הזמניים, זה בלתי אפשרי.

יואב קיש: אז מה מציעים?

יואב קיש: נתנו רישיון לביוב הזה?

יואב קיש: זה קו שקיים בשטח היום?

ברכה כהן: כן.

יואב קיש: שעובר מעל קווי מים?

ברכה כהן: כן.

יואב קיש: וזה בניגוד לאישור שלכם?

חיים רוטברט: קו ביוב לא יכול לעבור מעל קו מים.

חיים רוטברט: הפוך אולי כן, אבל קו ביוב לא יכול לעבור מעל, זה עלול לדלוף.

יואב קיש: וזה קורה בשוטף?

חיים רוטברט: זה עכשיו קיים ובעת ההילולה בוודאי ובוודאי, כי פותחים עוד קווים.

יואב קיש: וכל העבודה בציר המרכזי החדש, עם הביוב שם, זה מוסדר איתכם?

חיים רוטברט: לא.

חיים רוטברט: אנחנו לא יודעים.

יואב קיש: זה פרויקט של דני.

יואב קיש: דני, הנושא של הביוב בציר החדש שם, זה מוסדר עם משרד הבריאות?

יואב קיש: מה שאתה תכננת בתפקידך הקודם?

דני סיידא: הביוב שישנו היום הוא תקני והוא יכול להכיל את כל המערכות, אבל הוא צריך להיות מחובר לתחנת השאיבה.

יואב קיש: הם אומרים שיש בעיות, שזה עובר מעל מים.

דני סיידא: לא, זה קו חדש.

מרדכי הלפרין: לא, זה שני כיוונים שונים.

דני סיידא: כל הקווים עכשיו, הם חדשים וקבועים, אליהם מתחברות כל התשתיות.

מרדכי הלפרין: אתם מדברים על שני צדדים שונים, אתם מדברים על הדרומי, הוא מדבר על ה - - - משהו אחר לגמרי.

חיים רוטברט: אני צריך את כל הנושא, מבחינה תברואתית, להסדיר.

יואב קיש: אנחנו נצטרך לסיים, אז אני אסכם.

חיים רוטברט: אולי ברשותך, עוד שני משפטים בכל זאת.

חיים רוטברט: דיברנו על ביוב, לפני ביוב יש מי שתייה.

חיים רוטברט: הנושא של מי השתייה, שהוא בייסיק, הוא לא מוסדר, נמתחים קווים אד הוק, נמתחים קווים ממקורות מים שעומדים כל השנה, למשל ברזי כיבוי אש.

חיים רוטברט: כל ההכנות נגרמות חצי שעה, שעתיים, לפני האירוע ואז אני צריך לעשות דיגום, לראות מה איכות המים המתקבלת.

חיים רוטברט: אם אני צריך לתקן משהו, בעיקר כשזה נופל לקראת כניסת שבת - - -

יואב קיש: טוב, הפעם לא.

חיים רוטברט: אנחנו מייחלים למישהו שינהל את האירוע הזה ברמת על.

חיים רוטברט: אנחנו כל שנה באים לוועדת הכנסת ושופכים את איפה שכואב לנו, כל שנה זה - - - פעם זה משרד הדתות, פעם זה משרד התיירות, קודמך בתפקיד בשנה שעברה הציע למשטרה לקחת אחריות, פערים שנוצרים במהלך ההכנות, אין לנו לאן לפנות.

חיים רוטברט: אז אנחנו מנסים לפנות לרב דרעי, כמה שהוא יכול הוא עוזר, אנחנו פונים למשטרה, אבל אין איזה תכלול של האירוע.

עודד פלוס: משרד הבריאות מוכן לקחת אחריות על זה?

חיים רוטברט: יש לי שר, מן הסתם כן.

יואב קיש: תודה.

יואב קיש: משרד המשפטים, רק לגבי הסטטוס היום מה קורה, עם ועדת ה-5 וכל ה - - -

איגי פז: מאוד בקצרה, מבחינת שאלת הבעלות במתחם, הקבר עצמו, יש סכסוך משפטי ארוך מאוד בשנים בין המדינה לבין ההקדשות שנמצא שם במקום.

איגי פז: באיזה שהוא שלב בהליך בית המשפט, בהחלטת ביניים, הקים ועדת 5, נציג אחד מכל ההקדשות ויושב ראש מטעם המדינה, שזה בעצם הניהול הזמני, הזמני הפך להיות הכי קבוע שיש.

איגי פז: בגלל ההימשכות של הסכסוך המשפטי הזה המדינה החליטה לצאת במהלך של הפקעה, שר התיירות ביקש מהוועדה המייעצת להגיש המלצה וההמלצה של הוועדה המייעצת הייתה ללכת על הפקעה.

איגי פז: לאחר מכן פורסמה על ידי שר האוצר הודעה לפי סעיף 5 ו-7 לפקודת הקרקעות והוגשו הרבה מאוד התנגדויות, הוועדה המייעצת דנה בהתנגדויות ובסוף המליצה לשר האוצר לדחות את ההתנגדויות.

איגי פז: שר האוצר קיבל את ההמלצה ולאחר מכן הוגשו הרבה עתירות לבג"צ.

איגי פז: בית המשפט הפנה אותנו לאחר מכן להליך של גישור, הידברות, לנסות לייצר מתווה חלף ההפקעה, אנחנו קיימנו מספר ישיבות שלצערי לא הבשילו למתווה מוסכם על הצדדים ולפיכך אנחנו נאלצים לחזור לבית המשפט - - -

יואב קיש: עם הדרישה להפקעה.

איגי פז: - - - לקבל את ההכרעה של בית המשפט העליון.

יואב קיש: מתי זה קורה?

איגי פז: זה צריך לקרות בחודשים הקרובים.

יואב קיש: טוב, תודה.

יואב קיש: אני רוצה לסכם.

יואב קיש: קודם כל אני רוצה באמת להודות לכל הנוכחים שהגיעו לפה, זה מגה אירוע שמתמודדים איתו פעם בשנה, אבל לאורך כל השנה באמת יש אירועים רבים נוספים עם כמויות יותר נמוכות של משתתפים.

יואב קיש: אני מאוד מתחבר למה שאמרת בנושא, לרכז כמה שיותר השקעות באופן קבוע ולא פר אירוע להרים ולהוריד כל שנה, העניין הזה הוא בוודאי הכרחי.

יואב קיש: ברמת התכנון אני יכול להגיד שהתרשמתי שכל נושא התחבורה והמשטרה אלה דברים שמשקיעים בהם הרבה מאוד שעות תכנון ונראה שגם לומדים ומפיקים לקחים.

יואב קיש: לגבי נושא תשתיות אחרות, שזה ביוב ומי שתייה, אני חושב שאנחנו נמצאים במקום אחר.

יואב קיש: אנחנו במקום שכמו שמדברים עליו פה, זה גם נושא של תקציבים וזה גם נושא של תכנון וחשיבה לטווח ארוך וגם פה אני מתחבר לאמירה שנכון יהיה כן להשקיע עכשיו כמה שיותר, באמת לעשות את זה שבשוטף יהיה אפשר לעמוד בעניין הזה.

יואב קיש: אני מצטרף פה לדעת יושב ראש המועצה, שזה לא צריך להיות תקציבית על המועצה, זה אירוע בקנה מידה של המדינה והמדינה חייבת להיות אחראית על העניין הזה.

יואב קיש: אמנם שמענו את זה לקראת סוף הדיון, אבל מה שמתארים פה משרד הבריאות, עם קווים שעוברים, בגלל הצורך, אני מבין מאיפה זה מגיע, של מי שתייה וביוב ואישורים שמגיעים ברגע האחרון, בסופו של דבר אנחנו יכולים למצוא את עצמנו יוצרים לעצמנו אירוע בריאותי בטיחותי בגלל התנהלות שאנחנו לא בפוקוס ולא חושבים עליה וצריך לשים לב לדבר הזה.

יואב קיש: אני לא יודע מה מהיום לאירוע עצמו אפשר עוד להיכנס ולהסתנכרן על הדבר הזה, אבל יש השקעות שנעשות ויש מקומות, כמו שהבנתי, זה לא הציר המרכזי אלא ציר אחר שבו יש בעיות, הדברים האלה צריכים להיות - - - פה אני כן קורא לך, כראש המועצה, לראות שהדבר הזה מפוקח ולא עושים פרוביזורית בשטח דברים שיכולים לפגוע בריאותית בציבור.

יואב קיש: אבל אני בהחלט מצטרף לקריאה לפתרון לביוב לטווח ארוך שחייב להיעשות ברמה הממשלתית.

יואב קיש: אני רוצה להגיד עוד נושא אחד, שבעיניי הוא מאוד בולט, שלהבנתי אנחנו כנראה נשמע עליו רבות לאחר ההילולה וזה נושא שינוי הנהלים לתושבי האזור, כולל הרופאים של בית חולים צפת וכולל כל התושבים של היישובים שיצטרכו לעשות את הסיבובים.

יואב קיש: נגמר לעמוד בתור ולנסות לקצר את הדרך, אבל לשלם על זה בזמן, אלא באמת לנסוע לצפת יהיה אירוע, מה שלא היה עד עכשיו, או לפחות לא נתפס כאירוע עד עכשיו.

יואב קיש: אז מצד אחד משטרת התנועה, חייבים באמת להקפיד שכל מי שרשאי להיכנס למירון יוכל להיכנס דרך השער.

יואב קיש: גם שם בשער, אני מקווה שימצאו פתרון מושכל לעניין הזה, וגם אני מקווה שנגיע להסכמות ותוכלו להגיע להסכמות גם לנושא של חניון טרמינל 6, החלופי, אבל בכל מקרה תושבי מירון שייכנסו, ואני שמח לשמוע שתהיה גם בקרה שלכם על כניסות לא מאושרות ונוכל לבדוק את זה פעם אחת ולתמיד, גם ה-400 אח"מים האלה, צריך לראות שזה לא מנוצל לרעה ושזה לא נכנס ליישוב, כמו שאמרת.

יואב קיש: על מאות אלפים, אני יכול להגיד שזה אולי איכשהו עושה שכל, אבל אם מדובר באלפים - - -

קריאה: זה 36 שעות.

יואב קיש: כן, זה 36 שעות, אבל - - - בסך הכול אני אומר, וזה אני אומר לתושבי הסביבה ולמועצה ולחברים פה, השינוי המשמעותי, שלא תינתן כניסה למעגל והכול יצטרך לעבור או דרומה או צפונה ולעשות את העיקוף, זה משהו מאוד דרמטי שאני מקווה שיופנם, גם תקשורתית לתושבים, כי מי שלא יידע את זה יופתע מאוד - - -

מיכה טובול: הבהרנו.

יואב קיש: אז זה צריך לעבור בצורה מרוכזת וברורה, ובסופו של דבר, לאלה שכן צריכים להיכנס צריך לאפשר.

יואב קיש: רופאים שצריכים להגיע בדחיפות, אם זה במקרה כזה, לפעמים צריך לשלוח אמבולנס, לא רואה פתרון אחר לדבר הזה, ואני מקווה שזה בסופו של דבר מהלך שכן יצדיק את עצמו ולא יגרום לעוד סיבוך נוסף.

יואב קיש: אני לא יודע אם זה משרד התחבורה, ביקשתי גם את הבחינה של עצירה שלא במגידו, אלא באזור יקנעם, או באיזה שהוא נתיב שהוא קרוב יותר לכביש 6, בשביל להקל על הנסיעה עצמה, בוודאי מאזור ירושלים וביתר עלית.

יואב קיש: אני אשמח לשמוע, גם לזה אני רוצה לקבל התייחסות ואנחנו נעשה דיון, כנראה בכנסת, לאחר האירוע בשביל הפקת לקחים ומסקנות.

יואב קיש: תודה רבה לכולם, הישיבה נעולה.